Курдипедиа - کوێر نابێتە ڕێبەری چاوساغ، هەواڵی چی ! کۆیلەش ڕۆژنامەنووس نیە\n📖 کوێر نابێتە ڕێبەری چاوساغ، هەواڵی چی ! کۆیلەش ڕۆژنامەنووس نیە | 🏷 Группа: Статьи | Язык статьи: 🏳 کوردیی ناوەڕاست\nکوێر نابێتە ڕێبەری چاوساغ، هەواڵی چی ! کۆیلەش ڕۆژنامەنووس نیە\nدەمێکە ئەوەم لائاشکرا بووە و کەهەندێ خۆ بەڕۆشنبیرزانی کوردستان نەک هەر بەدەرن لەسیفەتی ڕۆشنبیر و مرۆڤی هاوچەرخ، بگرە پاشقڕەو خڵتەی بێ مۆراڵی و مۆرانەی ناوڕێسی کۆمەڵی کوردەواریشن، ئەم کەسانە چەند ژمارەیەک نین بگرە توێژێکی خوار و نەزان (جگە لەبواری درۆ) و بێ متمانەی کۆمەڵگاکەمانن، ئەوەهەر خودی ئەو هەواڵچی یانەیە، (– تێبنی ؛ رۆژنامەوان بەمکەسانە ناوترێ –) بۆ بەرژەوەندی گیرفانی خۆیان لەساتەکانی توڕەبوونی کۆمەڵگادا ئەبن بەتەنەر و هاوشان لەگەڵ قەساب و شەق وەشێنەکانیشا ” ئەبن بەکەتەر.\nئەمجۆرە کەسانە بەخۆیان ئەڵێن ڕۆژنامەوان، (ڕێزو شکۆ بۆ ڕۆژنامەوانی دڵسۆزوکارا، دیارە من بەگشتی قسەناکەم)، چونکە پێناسەکەی گیرفانیان کەنان و بونیان فەراهەم ئەکات لەسەری نووسراوە ڕۆژنامەوان لەکاتێکا هەزاران کەسی لەخۆبوردەو بەئەزموون و ڕوناکبیری تر لەدەرەوەو ناوەوەی ولات بەبارستایی ئەمانە خزمەت بەکۆمەڵی کوردەواری و بوارەکانی ڕوناکبیری و ڕاگەیاندن ئەکەن و لاشیان شەرمە هاوپیشەو هاوناوی ئەمانە بن یان بواری ئەوەیان لێ حەرام کراوە کەبۆ چاوەزاریش نێویان پێش ناوی ئەمان بکەوێ.\nکۆیلەیەک بۆ ئازادبوونی لەتۆقی کۆیلایەتی لەسەرکەچی دابێت و خولیای ئازادی بێت هەربەکۆیلەیی نامێنێتەوە و ئازاد ئەبێت، بەڵام کۆیلەیەک کە خۆی بەئازاد بزانێت و لافی شۆڕشێک لێبدات ئەوە کۆیلەیەکی ناڕەسەنە گەر لەکەشێکی ئازادیشدا بواری بۆ خوڵقێ ئەبێتە گەندەڵ، بەدز و ڕیزی مرۆڤە ئازادەکانیش تێکدەشکێنێ.\nدەزگا هەیە لەکوردستانا وەک دەزگای ئاوێنە خزمەتی ڕەوتی بەکۆیلەکردن وگێلاندنی جەماوەرئەکەن و لەسەرخواستی حزب و کەسانی شەقوەشێن و گەندەڵ ئامادەن کێشە و هەرایەک بەرپاکەن، نموونەش زۆرن مەلەفی قایمقامی سلێمانیسلێمانی نموونەیەکی بەرچاوە. ئەمڕۆش لێرەو لەوێ ئەم هەواڵچی یە دۆلاردیدانە نیازیانە هەرایەک سازکەن و سوتەمەنیەکەشی مناڵانی ڕەش و ڕووتی کوردستان بێ و بەرچنەکەشی بۆ سفرەی لایەنێک بێت.\nباسکردن لەبودجە بابەتی چەند ساڵەی ئەم هەرێمەیە، بەڵام لەمساڵدا هاوکاتە لەگەڵ ناکۆکیەکانی نێوان سەرۆکی هەرێم و فشارنامەکەی لەگەڵ دەسەڵاتی ناوەندی عێراق.\n. کۆبوونەوەی جەماوەر لەدژی کێشەی بودجە چ بەرئەنجامێکی ئەبێت ؟ فشاری جەماوەر لەسەر سەرۆکایەتی هەرێم یان ناوەند ؟ لەهەموو بارێکدا دەرئەنجام و مەبەست تەنها بەگۆڕینی هەڵوێستی سەرۆکی هەرێمدا ئەشکێتەوە لەئاست ناکۆکی و پرۆژەی لەقاندنی دەستەڵاتەکەی مالیکدا، کەواتە خۆنمایشکردن و جوڵاندنی جەماوەر بۆئەوەنیە کێشەی تاڵانچی وتاڵانلێکراو دادگایی بکرێت ؛ بەڵکو بۆدابینکردنی ئەوخواستە حزبی وبازرگانیەیە، کەڕاگەیاندنی کوردی وعەرەبی سەرقاڵ کردوە.\nبانگەواز بۆ خۆنمایشکردن دوابەدوا ئەوپەرۆش نامەیەدێت، کە مەلابەختیار ئاڕاستەی سەرۆکایەتی هەرێمی کرد وئەمەش دیوەکەی تری پەرۆشنامەکەیە و بەڵام بەنێوی خۆپیشاندانەوەو هەڵسوڕاوەکانی ئەم شتەش چەندهەواڵچیەکن وەک ئەوانەی ئاوێنە نیوز، ئەمجۆرە کەسانە مۆرانە و نەخۆشی کوشندەن پێویستە خەڵکیان لێ هۆشیاربکرێتەوە.\nئەم مۆرانەیە لە کەناڵەکانی میدیای خۆ بەئۆپۆزسیۆن زانیشدا بەرچاوتر وقێزەونترن، بروانە لیستی نووسەرە کانی کەناڵێکی ئۆپۆزسیۆن، هەمان خشتەک و هەمان سەرە زەلام دووبارەو سەدبارە ئەبنەوەو بەس!!، بەواتە ئەمانیش میراتگری ئەکەن لەڕۆژنامەگەریدا، کەچی لەمقۆمقۆی تەشەرو خۆگرژکردنەوەدان بەرامبەر دەسەڵاتێک کە خۆیان وتەنی میراتگری وبنەماڵەییە. خۆزیا ئەمان بانیژەکەی خۆیان باش بگێڕایەو ئەنجا بەدلۆپەی سەربانی ماڵەدراوسێدا هەڵشاخابان.\nهەواڵچی هەیە لەکوردستان ئەرکی فاڵچی و قاوەگرەوە ئەبینێ وەک ئەوەی کەسێک بەرلە خۆکوشتنی زەنگ بۆئەم لێ ئەدات و پرسی چارەنووسی خۆی لەگەڵ ئەکات، ئەمە نوکتە نیە !!\nیاسایەک هەیە داکۆکی لە بەرهەمومافی کەسانی تر ئەکات، هەواڵچی یەکانی ئاوێنە نیوزیش زۆرجار ئەم ڕاستیەیان باس کردوە، بەلام کاتێک کەمافیان تووشی پڕوکاندن بووبێ یان بۆمەرامێکی تایبەتی خۆیان، نەک کاتێک کەشەونوخونی کەسێک بەدرۆ وفێڵ بسوتێنن و بۆمەبەستی خۆیان بەکاریبهێنن، وەک ئەو بارەی کەمن دووچاری بوومەتەوە : – لە ئێوارەی حەوتی ئەم مانگەدا ئەو دیاردەیەی چاو و بیری زۆرێک لەخەڵکی کوردستان و ڕۆژهەڵاتی مەشغوڵ کرد، دیاردەی ئەوتیشک وڕوناکییەی ئێوارەی 7 یونیۆ2012، من بەباشم زانی پشکنینی بۆ بکەم، سەرەنجام چەند زانیاریەکی تازەم لادروست بوو، ئەوەش پاش خوێندنەوەو رامان بوو لەهەمان دیاردە بەزمان و لەکەناڵی گەلانی تری ڕۆژهەڵاتی دا، دواسات نووسراوەکەم پاکنوسکردو بەئاماژە بەو سەرچاوانەی کەلێم وەرگرتبون و ناردم بۆ چەند کەناڵێکی ئەلەکترۆنی لەوانە چراتیڤی و پێنوسەکان، ئەوانیش دواتر وەشاندبوویان.\nهەتا ئەوساتە ئاوێنەنیوز هیچی نەبوو لەسەرئەو بابەتە، پاشتر زۆر گێلانە ناوەڕۆکی بابەتەکەی منیان بەپەڕوباڵی شکاوەوە بڵاوکردبۆیەوە، کەناوی نووسەرەکەی تەنها دوو پیت بوو ! نازانم خۆ حەشاردان لەنووسینی وا ئەبێ چی بێ ؟ خۆ ئەم بابەتە بەردو تانە نەبوو بۆ سەر هیچ کەس ولایەنێک، وەک نووسیویانە سەرچاوەکەی ئەمان پسپۆڕیکی فیزیکە ؟ وەناو لینکی هیچ سەرچاوەیەک دیاری نەکراوە، پەرچەکرداری منیش کۆمێنتێک بوو بۆیان پاشان ئیمێلم نارد بۆسەرنوسەرەکەی، دیارە ئەوان لایان وایە کوردێکی دورە وڵات چ ماف و بوونێکی نیە تا ئەمان هیچ پێودانگێکی بۆ بکەن ؛ بەڵام وەک بۆ کاکی سەرنوسەرم نووسی ئەمە یەکەم هەنگاومە بەرەو هەڵوێستی یاسایی و لۆجیکیانە تر، دواتر سەرنوسەر بەشێوەیەکی تەماوی بەرسڤی دامەوەو شێوازی ووشەکانی من بەدڵ نەبوو، کەنووسیبوم ئێوەگێلانە ئەو بابەتەتان بڵاوکردۆتەوەو ئەوەی کردە پاساو گوایە کەسێک بەڕێکۆردی دەنگی ئەوهەواڵەی گەیاندۆتە ئەمان. بەکورتیەکەی ئاستی متمانەو هۆشیاریم ئەوەندەیە، کەئەو جۆرە پاساوانەی ئەم سەرنووسەرە بەڕێزەم پێ پەسەندنەکرێ.\nئاخر ئەوە ئەوسنورو ئاستەیە، کەساڵانێکە ئێمەی پەڕتەوازەکردوەو جیامان ئەکاتەوە لە لەشکری ئەشهەدوبیلا، ئەی ئەوە چ لۆجیکێکە دەزگایەکی هەواڵچی وەک ئاوێنەنیوز لەکێشەو هەواڵدا پەناومتمانەی بخاتەسەر – دەمامک : سەرچاوەی نادیار – بۆ لێدوان ؟ گریمان ئەم بابەتە نەبوو، بابەتێکی هەستیارو ترسناک بوو، ئایا ئەبێت ئاوا ساویلکانە و بەبێ هیچ پێودانگێک بڵاوبکرێتەوە؟. ئەمە خۆی لەخۆیا ناساندنی ڕێسایەکی ترسناکتری ئەو دەزگایەیە کەبەبێ هیچ لێکدانەوەو بەدواچونێک چی بێتە بەرگوێیان وەک ئەڵێن بیخەنە سەرزار.\nئەم کێشەیە نموونەیەکی باشە بۆتێگەشتن لەشێوازو هەقیقەتی دەزگای وەک ئاوێنە نیوزو هەواڵچی یە فاڵچی یەکان، من خوازیاری ئەوەم چیتر لافی گەورە لێنەدەن کەخۆیان ئاوابن بۆمافی کەسانی تر.\n 📡 | 🏳 کوردیی ناوەڕاست | ماڵپه‌ڕی ووتاری كورد\n📅 Publication date: 19-06-2012\n📙 книга 👪 социальной\n➕ Добавил (Naliya Ibrahim) на Sep 19 2019 10:37PM\n👌 Эта статья была рассмотрена и выпущена (Seryas Ehmed) на Sep 20 2019 10:36AM\n✍ Этот пункт недавно дополнено (Seryas Ehmed) на: Sep 20 2019 10:36AM\n👁 Этот пункт был просмотрен раз 60\n1. 👁 19-06-2012\n| Время создания страницы: 6,474 секунд!


گۆڤاری ئێکۆنۆمیست: ئه‌گه‌ر ئه‌مریکا له سووریا بکشێته‌وه ده‌ستکه‌وتی کورد ده‌که‌وێته مه‌ترسییه‌وه\n03:38 PM IRAQ\nTUESDAY, 9 JULY 2019 - 14:32\nبه‌شی جیهان- گۆڤاری ئێکۆنۆمیست هۆشداری ده‌دات که ئه‌گه‌ر ئه‌مریکا له سووریا بکشێته‌وه، کورده‌کانی ئه‌و وڵاته له باکوور و باشووره‌وه قه‌ڵه‌مڕۆکه‌یان ده‌که‌وێته مه‌ترسییه‌وه.\nبه‌پێی هه‌واڵی کوردپرێس، کوردی سووریا که ساڵی 2011 و سه‌ره‌تای ده‌ست‌پێکردنی قه‌یرانی سووریا و دواتر سه‌رهه‌ڵدانی داعش هه‌وڵه‌کانیان بۆ وه‌ده‌ستهێنانی مافی شارۆمه‌ندی چڕ ده‌کرده‌وه، گۆرانکارییه‌کانی چه‌ند ساڵی ڕابردوو بوویه‌هۆی ئه‌وه‌ی که ده‌ستکه‌وتێکی زیاتر وه‌ده‌ست بێنن به شێوه‌یێک که ئێستا نزیکه‌ی یه‌ک له‌سه‌ر چواری خاکی سووریایان به‌ده‌سته‌وه‌یه.\nساڵی 2014 ویلایه‌ته یه‌کگرتووه‌کانی ئه‌مریکا پاش ده‌ست‌پێکردنی هێرشی داعش بۆ سه‌ر ناوچه کوردنشینه‌کانی سووریا هاوپه‌یمانێتی له‌گه‌ڵ کوردی ئه‌و وڵاته پێکهێنا و له ماوه‌ی چه‌ند ساڵی ڕابردوودا گه‌وره‌ترین پاڵپشتی هێزه کوردییه‌کان بووه و ڕێژه‌یێکی به‌رچاو چه‌کوچۆڵی سه‌ربازیی قورسیشی ڕاده‌ستی کورد کردووه. هاوکاریی به‌رفراوانیی سه‌ربازیی ئه‌مریکا و کوردی سووریا نیگه‌رانیی زۆری تورکیای لێکه‌وته‌وه و ئه‌م بابه‌ته‌ش کاریگه‌ریی له‌سه‌ر په‌یوه‌ندییه‌کانی نێوان ئه‌مریکا و تورکیا وه‌ک دوو هاوپه‌یمانی ئه‌ندامی ناتۆ دانا. هاوپه‌یمانییه‌که‌ی نێوان ئه‌مریکا و کوردی سووریا بوویه‌هۆی ئه‌وه‌ی که ده‌وڵه‌تی سووریا و ته‌نانه‌ت ڕووسیاش ئه‌مریکا به‌وه تۆمه‌تبار بکه‌ن که هه‌وڵه‌کانی بۆ دابه‌ش‌کردنی وڵاتی سووریا چڕ کردۆته‌وه.\nمومکینه هاوپه‌یمانییه‌که‌ی نێوان ئه‌مریکا و کوردی سووریا که ڕۆڵی هێزی وشکانیی ئه‌مریکا بۆ شه‌ڕ له‌گه‌ڵ داعش ده‌گێڕێت درێژه‌ی نه‌بێت چوونکه سه‌رۆک کۆماری ئه‌مریکا له چه‌ندین مانگ پێش ئێستاوه بڕیاری کشانه‌وه‌ی هێزه‌کانی ئه‌و وڵاته له سووریای ڕاگه‌یاندووه.\nگۆڤاری ئێکۆنۆمیست هۆشداریی دا پاراستنی ده‌ستکه‌وتی ئێستای کوردی سووریا پێویستی به به‌رده‌وامیی پشتیوانیی ئه‌مریکا له کورده‌کان هه‌یه. ئه‌م گۆڤاره پشتیوانیی ئه‌مریکا له هێزی کوردی سووریا به چه‌تری پاراستنی کوردی سووریا ناو ده‌بات.\nگۆڤاره‌که هۆشداریش ده‌دات که مومکینه کوردی سووریا له سێ به‌ره‌وه ناوچه‌کانیان بکه‌وێته مه‌ترسییه‌وه چوونکه مومکینه ده‌وڵه‌تی به‌شار ئه‌سه‌د به‌هۆی ناسه‌رکه‌وتووییی دانووستانه‌کان له‌گه‌ڵ کورد هه‌وڵ بدات ناوچه‌ی ژێر کۆنتڕۆڵی کورد له‌وان وه‌ربگرێته‌وه. به‌رهه‌ڵستکاران له ڕۆژئاوا و ناوچه‌ی ئیدلب و باکووری سووریا چاوه‌ڕوانی کشانه‌وه‌ی هێزه‌کانی ئه‌مریکا له سووریان و تورکیاش که ژماره‌یێکی زۆر هێز و که‌ره‌سته‌ی سه‌ربازی له سنووره‌کانی خۆی له‌گه‌ڵ سووریا جێگیر کردووه له ئێستادا چاوه‌ڕوانی ئه‌نجامی دانووستان له‌گه‌ڵ ئه‌مریکایه سه‌باره‌ت به دامه‌زراندنی ناوچه‌ی پارێزراو له باکووری ڕۆژهه‌ڵاتی سووریا و ده‌رکردنی هێزه کوردییه‌کان له‌و ناوچه‌یه.\nگۆڤاری ئێکۆنۆمیست باس له‌وه ده‌کات که ئه‌گه‌ر ئه‌مریکا له سووریا بکشێته‌وه و دامه‌زراندنی ناوچه‌ی پارێزراوی ژێر کۆنتڕۆڵی تورکیا له ناو خاکی سووریا نه‌یێته‌دی ئه‌وا تورکیا کرده‌وه‌ی سه‌ربازی دژی هێزی کوردی سووریا ئه‌نجام ده‌دات که ئه‌وان سه‌ر به په‌که‌که و تیرۆریست ده‌زانێت و هه‌وڵه‌کانی بۆ کۆنتڕۆڵ‌کردنی ناوچه‌ی کوردنشینی باکووری سووریا چڕ ده‌کاته‌وه.\nئه‌م گۆڤاره له کۆتاییدا باس له‌وه ده‌کات که پاراستنی ده‌ستکه‌وتی کوردی سووریا به‌ستراوه به مانه‌وه و پشتیوانیی ئه‌مریکا له کورده‌کان و ئه‌م مه‌ترسییه‌ش له‌ئارادایه که ئه‌گه‌ر تره‌مپ به‌ڵێنه‌که‌ی بۆ کشانه‌وه‌ی هێزه‌کانی ئه‌مریکا له سووریا بباته سه‌ر ئه‌وا ده‌ستکه‌وتی چه‌ندین ساڵه‌ی کورد بکه‌وێته مه‌ترسییه‌وه.


یارییەکەتان جوان بوو، خودا یاوەرتان بێت - Mehr News Agency\nAP ١٣٩٧ Tir ١ ١٤:٠٠\nNews Code 19703\nبە ڕاپۆرتی ئاژانسی هەواڵی مێهر بە گێڕانەوە لە ماڵپەڕی فیدراسیۆنی تۆپی پێ، لە پەیوەندییەکی نووسینگەی ڕێبەری باڵا بۆ ئۆردووی هەڵبژاردەی نیشتمانی تۆپی پێی ئێران لە ڕووسیا و بەڕێوەبەری کاروانی ڕەوانەکراوی فیدراسیۆنی تۆپی پێ، پەیامی ڕێبەری باڵا بە ستاف و یاریزانانی هەڵبژاردەی نیشتمانی ئێران ڕاگەیێندرا.\nئایەتوڵڵا خامنەیی لەو پەیامەدا جەختی کرد: یارییەکەی شەوی ڕابردووتان جوان بوو، خودا یاوەرتان بێت.\nمێهدی تاج سەرۆکی فیدراسیۆنی تۆپی پێ-ش وێرای ڕاگەیاندنی پەیامی رێبەری باڵای شۆڕشی ئیسلامی بە کاراوانی کۆماری ئیسلامی ئێران لە ڕووسیا، بە بەرزنرخاندنی پەیامی پاڵپشتیی بەڕیزیان کە بووە هۆی سەربەرزی و خۆشحاڵیی کۆمەڵەی تۆپی پێی وڵات، هیوای خواست کە گەنجانی لێهاتوو و شیاوی ئێرانی لە سای خوداوە، بەردەوام لە میدانە نێودەوڵەتییەکاندا بە جوانی بدرەوشێنەوە و ببنە مایەی سەربەرزی و دڵخۆشیی گەل.\nهەڵبژاردەی نیشتمانیی تۆپی پێی ئێران شەوی پێنج شەممە لە دووھەمین ڕکابەریی خۆی لە موندیاڵی ٢٠١٨ ی ڕووسیا لە شاری کازان بەرامبەر بە ئسپانیای پاڵەوانی ساڵی ٢٠١٠ی جیھان و سەرکەوتووی یۆرۆ ٢٠٠٨ و ٢٠١٢، سەرباری ئەوەی کە یارییەکەی تایبەتی پێشکەش کرد، بە دەرەنجامی یەک بە سیفر یارییەکەی بە ئسپانیا دانا.\nیاریزانانی تیمی نیشتیمانیی ئێران، ١٤ی ژوئەن لە یەکەم ململانێی لە موندیاڵی ٢٠١٨ی ڕووسیا تیمی مەراکشی یەک - سیفر بردەوە.


لەژێر فشاردا راکان جبوری بەکەفالەت ئازادکرا\nهەواڵ / کوردستان :: 20/06/2019 :: 417 جار بینراوە\nدوای ناچارکردنی دادوەرە کوردەکەی دادگای کەرکوک بەدەستبەرداربوونی دۆسێکە، راکان سەعید جبوری پارێزگاری کاتی کەرکوک بەکەفالەت ئازاد کرا.\nسەرچاوەیەک لەدادگای کەرکوک بەدواڕۆژی راگەیاند "بەتۆمەتی بەهەدەردانی سامانی گشتی و لەسەر سکاڵای دیلان غەفور پەرلەمانتاری یەکێتی، راکان جبوری بانگهێشتی دادگا کرا".\nوتیشی: "پارێزگاری کاتی کەرکوک بۆ ماوەی چوار کاتژمێر لەژوورەکەی عەبدولکەریم مەفرەجی سەرۆکی دادگا مایەوە ئامادە نەبوو بچێتە بەردەم دادوەری دەستپاکی لەدادگای کەرکوک، چونکە ناوبراو بڕیاریدابوو ماوەی هەفتەیەک تەوقیفی بکات تاوەکو لێکۆڵینەوەکان تەواو دەبن".\nئەوەشی خستەڕوو کە لەلایەن سەرۆکی دادگاوە فشارێکی زۆر کرایە سەر دادوەر سەباح مەجید تاوەکو بەکەفالەت ئازادی بکات، دوای رەتکردنەوەی داواکە لەژێر فشاردا ناچارکرا دەستبەرداری دۆسێکە ببێت و گواسترایەوە بۆ دادوەرێكی دیكە بەناوی عومەر لەپێکهاتەی تورکمان و دەستبەجێ بەکەفالەت ئازادیکردووە.\nدادوەر سەباح مەجید لەپێکهاتەی کوردە و دادوەری دەستەی دەستپاکییە لەدادگای کەرکوک، پێشتر فەرمانی دەستگیرکردنی بۆ چەند کەسێکی سیاسی دەرکردووە لەوانە: سەرۆکی ئەنجومەنی پارێزگای کەرکوک، پارێزگاری کەرکوک بەوەکالەت، سەرۆکی دەستەی وەبەرهێنان، بەڕێوەبەری وەقفی سوننی و بەڕێوەبەری ئەکادیمی پۆلیسی کەرکوک.\nپێداچوونەوە بڵاوکردنەوە: ئارام غەفور


شەش هۆكار بۆ خەواڵوویی بزانن\nئەڵوەند كوێستانی 23/11/2021 - 07:40 هەواڵ/تەندروستی\nخەو یەكێك لە گرنگترین بەشەكانی ژیانی هەر كەسێك، بێ‌خەوی، كەم خەوی یان ئاڵۆزبوونی سیستەمی خەو دەتوانێ كاریگەری راستەوخۆی لەسەر ژیان و كاروباری رۆژانەمان هەبێت، لەدرێژەدا بەشێك لە هۆكارەكانی خەواڵوویی یان تێكچوونی پرۆسەی خەو دەخەینە بەر باس.\n1. وەرزش نەكردن: یەكێك لە هۆكارەكانی خەواڵوویی، پسپۆڕان دەڵێن چوار رۆژ لە هەفتەداو هەر جارێك بە ماوەی (40) خولەك وەرزش بكەن، جەستەی ئێوە هاوشێوەی مەكینەیەو ئەگەر بەردەوام پشوو بدات تێك دەچێت.\n2. ئاڵۆزبوونی خەو: هەندێك كەس بە رادەی پێویست ناخەون و هۆكارەكەشی سەرقاڵی رۆژانەیە، كەوابوو بەردەوام هەست بە خەواڵوویی دەكەن، خەو یەكێك لە پێویستییەكانی ژیانەو نابێ شەوانە لە شەش كاتژمێر كەمتر بخەوین، هەڵبەت جەستەی ژنان بەنیسبەت پیاوان خەوێكی زیاتری پێویستە.\n3. كەم خوێنی: ئەو كەسانەی كەم خوێنن بە بەردەوامی هەست بە بوورانەوەو ماندوویەتی دەكەن و حەزیان لەوەیە بخەون، كەم خوێنی دەتوانێ لە كەمبوونی ئاسنەوە سەرچاوە بگرێت و هەستی قورسبوونی ماسولكەو لاوازبوونی جەستە بە تووشبووان ببەخشێت.\n4. كۆنیشانەی ماندوویەتی بەردەوام: كۆنیشانەی ماندوویەتی بەردەوام ماندوویەتییەكی قورسەو بەگشتی زیاتر لە شەش مانگ درێژەی دەبێت، كەسی تووشبوو بەگشتی هەست بە ماندوویەتی و خەواڵوویی دەكات.\n5. شەكرە: واتە شەكری خوێن لە ئاستێكی بەرزدا بێت و ئەمەش هۆكارە بۆ كەمبوونەوەی وزەو لەم حاڵەتەدا كەسەكە هەست بە ماندوویەتی و خەواڵوویی دەكات.\n6. سترێس و دڵەڕاوكێ: یەكێك لە هۆكارە باوەكانی ماندوویەتی و لاوازبوونی جەستەیە، ماندوویەتی مێشك و جەستە پێوەندیان لەگەڵ یەك هەیەو بە هۆكاری خەواڵوویی دێنە ئەژمار.


زانکۆی سۆران - شاندی چه‌ند زانكۆیه‌كی بیانی سه‌ردانی زانكۆی سۆرانی كرد\nشاندی چه‌ند زانكۆیه‌كی بیانی سه‌ردانی زانكۆی سۆرانی كرد\nرۆژى سێ شه‌ممه رێكه‌وتی ٦/٥/٢٠١٤ به‌مه‌به‌ستی زیاتر یه‌كترناسین و دروستكردنی په‌یوه‌ندی زانستی و ئه‌كادیمیی، شاندێكی باڵا له چه‌ندین زانكۆی وڵاتانی بیانی سه‌ردانی سه‌رۆكایه‌تی زانكۆی سۆرانی كرد و له له لایه‌ن"د. روشدی عوسمان" یاریده‌ده‌ری سه‌ركۆی زانكۆ بۆ كارووباری كارگێڕی و ژماره‌یه‌كی دیكه له ده‌سته‌ی ئه‌كادیمی زانكۆی سۆران، پێشوازییان لێكرا.\nله كۆبوونه‌وه‌یه‌كدا كه بۆ ئه‌م مه‌به‌سته له سه‌رۆكایه‌تی زانكۆی سۆران رێكخرا، سه‌ره‌تا"د. روشدی عوسمان" به‌خێرهاتنی میوانه‌كانی كرد و له رێگه‌ی پرێزنته‌یشنێكه‌وه، زانكۆی سۆرانی به ئاماده‌بووان ناساند. پاشان شاندی میوانیش وێڕای نیشاندانی خۆشحاڵی خۆیان بۆ ئه‌م سه‌ردانه، چه‌ند پرسیارێكیان ئاڕاسته‌ی ده‌سته‌ی ئه‌كادیمی زانكۆی سۆران كرد، كه به تێروته‌سه‌لی وه‌ڵامیان درایه‌وه.\n"ئاشتی عه‌لائه‌ددین"به‌ڕێوه‌به‌ری (سه‌نته‌ری لانۆ)، كه سه‌رپه‌رشتی ئه‌م شانده‌ی ده‌كرد له لێدوانێكیدا رایگه‌یاند :"ئامانجی سه‌ردانه‌كه‌مان بۆ زانكۆی سۆران له میانه‌ی پێشه‌نگای نێوده‌وڵه‌تی خوێندن و خوێندنی باڵادایه، كه بۆجاری حه‌وته‌مه له هه‌رێمی كوردستان ئه‌نجامده‌درێت:"\nبه‌ڕێوه‌به‌ری سه‌نته‌ری لانۆ، كه تایبه‌ته به خزمه‌تگوزاری بۆ گشت قوتابییان به بێ به‌رامبه‌ر، زیاتر گووتی :"له نزیكه‌وه چاومان به ستافی ئه‌كادیمیی زانكۆی سۆران كه‌وت و ئاگاداری پێداویستییه‌كانیان بووین و به‌شه‌كانیانمان به‌سه‌ر كرده‌وه‌و دوو ورۆكشۆپمان بۆ مامۆستایانی زانكۆكه پێشكه‌شكردو ده‌رفه‌تێكمان ره‌خساند بۆ ئه‌وه‌ی قوتابییانی ئاره‌زوومه‌ند بۆ خوێندنی باڵا، له نزیكه‌وه ئه‌م شانده ببینن، كه پێكهاتووه له چه‌ندین زانكۆی نێوده‌وڵه‌تی، وه‌كو ئه‌مریكی، به‌ریتانی، ئوستڕاڵی، مالیزی."\nئاشتی عه‌لائه‌دین گووتیشی :"سه‌نته‌ره‌كه‌مان خزمه‌تگوزاری بێ به‌رامبه‌ر پێشكه‌ش ده‌كات بۆ ئه‌و قوتابییانه‌ی كه ده‌یانه‌وێت درێژه به خوێندن بده‌ن له وڵاتانی بیانی"\nشایه‌نی باسه كه دوای كۆبوونه‌وه‌كه‌ی سه‌رۆكایه‌تی زانكۆ، شاندی ناوبراو دوو سیمیناری تایبه‌ت به"student centered learning" و "teaching evaluation" له هۆڵی سیمیناری فاكه‌ڵتی ئاداب به‌ڕێوه بردن. بۆ دوای نێوه‌ڕۆش سه‌ردانه‌كه‌یان ته‌رخان كردبوو بۆ پێدانی به‌رچاوڕوونی زیاتر به قوتابییانی خوێندنی باڵا له رووی چۆنییه‌تی نووسینی پڕۆپۆزه‌ڵ و چۆنیه‌تی به‌ده‌ستهێنانی ئۆفه‌ر.\nراپۆرت: توانا ته‌ها\nوێنه: سه‌رهه‌نگ نه‌زیر\n/ شاندی چه‌ند زانكۆیه‌كی بیانی سه‌ردانی زانكۆی سۆرانی كرد


لە سەقز هاووڵاتییەک بە هۆی لەبەرکردنی جلی کوردی دەستبەسەر کرا\n15:50 - 22 January 2021\nهەنگاو: هاووڵاتییەکەی سەقزی کە ڕۆژی دووی ڕێبەندان جلی کوردیی لەبەر کردبوو، لە لایەن هێزە ئەمنییەکانەوە دەستبەسەر کرا.\nبە گوێرەی هەواڵی گەیشتوو بە ڕێکخراوی مافی مرۆڤی هەنگاو، ڕۆژی پێنجشەممە ٢ی ڕێبەندانی ٢٧٢١ (٢١ی ژانویەی ٢٠٢١)، هاووڵاتییەکی سەقزی بە ناوی "عەتا(شەماڵ) ڕەحمانزادە" لە لایەن هێزە ئەمنییەکانی کۆماری ئیسلامیی ئێرانەوە دەستبەسەر کرا و گوازرایەوە بۆ شوێنێکی نادیار.\nبە وتەی سەرچاوەیەکی ئاگادار، عەتا ڕەحمانزادە لە پاش ئەوەی بە مەبەستی دەربڕینی ناڕەزایەتی بەرانبەر بە تەلەفزیۆنی فەرمیی ئێران، بە جلی کوردییەوە چووبووە مەیدانی هەڵۆی شاری سەقز، دەستبەسەر کراوە.\nلە ڕۆژانی ڕابردوودا ژمارەیەک لە چالاکانی مەدەنی بە بڵاو کردنەوەی ڕاگەیاندراوێک داوایان لە خەڵک کردبوو بۆ ئیدانە کردنی بێڕێزیی بێژەرێکی کاناڵی دووی تەلەفزیۆنی ئێران بە جلوبەرگی کوردی، ڕۆژی دووی ڕێبەندان بە جلی کوردییەوە لە شوێنە گشتییەکان ئامادە بن.\nئەم هاووڵاتییە کوردە لە ساڵی ٢٧٢٩ش پاش ئەوەی لە لایەن لقی یەکەمی دادگای شۆڕشی سەقزەوە بە تۆمەتی "پڕۆپاگەندە لە دژی کۆماری ئیسلامی" و "پشتیوانی کردن لە ریفراندۆمی سەربەخۆیی هەرێمی کوردستان"، سزای ساڵێک بەندکرانی بەسەردا سەپابوو و لە بەند کرابوو.


فێمێنیزم پرۆژەیەکە بۆ گۆڕانکاری کۆمەڵایەتی و بزوتنەوەیەکیشە بۆ کۆتایی هێنان بە سەرکوتکردنی ژنان. بە سەرنج دان لەم دوو لایەنە، فێمێنیزم بەردەوام وەک تروسکەیەک لە مێژووی مرۆڤایەتیدا بوونی هەبووە، هەربۆیەش فێمینیزم هەوڵدانە بۆ دەستکاریکردنی ئەو نۆرمە داسەپاوە کۆمەڵایەتی، ئابووری، سیاسی و کولتوریانەی کۆمەڵگە جیاوازەکان، کە ژن بە پلە دوو هەژماردەکەن و ژێردەستەیی دەکەنە تەنها چارەنوس بۆ ژن. لێرەوە بزوتنەوەی فێمێنزم خاوەنی مێژوویەکی پڕ لە قوربانی و سەرکەشییە،بەردەوامیش خەباتی لە دژی ئەو بنەما کۆمەڵایەتیانە کردووە، کە ژێر دەستەیی ژنانیان بە ئاسایی لە قەڵەم داوە.\nلە هەرێمی کوردستانیش وەک ئاشکرایە ژنان لە دۆخێکی نایەکسان و نا دادپەروەریدا ژیان دەکەن. لەگەڵ بوونی زۆرێک لە رێکخراو و گروپی جیاوازی تایبەت بە مافەکانی ژنان بەڵام، نەتواندراوە ببنە وەڵامێک بۆ کۆتایی هێنان بە جیاوازی ڕەگەزی و ژن کوژی و توندووتیژیی بەردەوامکە بەرامبەر بە ژنان ئەنجام دەدرێت، لەلایەن ئەو کەسانەی هەڵگری ئەقڵیەتی کۆنەپارێزی و پیاوسالاریین.\nفێمینیزمی ڕۆشنگەری، لە ٢٢/٥/٢٠١٧ لە سێیەمین کۆنفرانسی نێودەوڵەتی پلاتفۆرمی دابڕان لە شاری سلێمانی خۆی ڕاگەیاند. لێرەوە وەکو پڕۆژەیەک لە پێناو بەدیهێنانی ئامانجەكانی فێمێنیزمی ڕۆشنگەری کە لە گۆڕینی عەقڵی باوكسالاری‌و نەریتگەرایی‌و سەلەفیەتدا خۆی دەبینێتەوە، کەوتۆتە کار و چالاکی.فێمێنیزمی ڕۆشنگەری لەسەر پێشنیاری سەرپەرشتیاری گشتی پلاتفۆرمی دابڕان، بەرێز مەلا بەختیار، دامەزراوە.\nفێمێنیزمی ڕۆشنگەری، بڕوای وایە کە دۆخی کۆمەڵایەتی و سیاسی و ئابووری بۆ ژنانی کورد هاوشێوەی یەکترە لە ژێر ستەمی دەسەڵاتی پیاوسالاریدا ،کە ژن بە کەمتر و بێ شوناس دەبینێت لە ژیاندا.هەرچەندە ڕەنگە جۆری کێشەکان لە ڕواڵەتدا جیاوازبن، بەڵام لە یەک سیستەم و ئەقڵیەتەوە سەرچاوە دەگرێت کە جیاوازی ناخاتە نێوان خوێندوارو نەخوێندەوارەوە، تەنها هۆکاری ستەمەکەش ژن بوونمانە.\nفێمینیزمی ڕۆشنگەری، پلانی درێژخایەنی داناوە بۆ گەیشتن بە ئامانجەکانی.. بێگومان ئەوەش دەزانین لە کۆمەڵگای کوردستاندا کە تا ئێستاش بەناوی شەرەف و نامووسەوە ژنان دەکوژرێن، ئەم کارە ئاسان نابێت.بەڵام ئێمە هەوڵەکانمان چڕدەکەینەوە لە هەموو بوارەکاندا، بۆ نمونە هەوڵ دەدەین لە ڕێگەی میدیاکان، سۆشیاڵ میدیا، بەرنامەی ڕادیۆیی، پەیجی فەیسبووک، هەروەها بەشێک لە ناو سایتی دابڕان کە تایبەت بە فێمێنیزمی ڕۆشنگەریە، هۆشیاری بلاوبکەینەوە سەبارەت بە فێمینیزم. بەهەمان شێوەیەش پلانمان هەیە لە داهاتوودا سایتی تایبەت بە فێمێنیزمی ڕۆشنگەریمان هەبێت.\nلە هەمان کاتدا کاری مەیدانی و خولی پەروەردەیی بە گرنگ دەزانین و لە هەر ناوچە و شارێکی کوردستان نوێنەرمان هەیە و لە داهاتوویەکی نزیکدا کارەکانمان دەستپێدەکات، کە بریتین لە بڵاوکردنەوەیهۆشیاری و دروستکردنی هاوپشتی ژنانە. بۆ وەرزی نوێی خوێندن لە پلانماندایە لە ناوەندەکانی خوێندن چالاکانە کار بکەین لە رێگەی بڵاو کراوەو خول و سمیناراتی تایبەت بە کچان و کورانی تازە پێگەیشتوو. تا ئێستا دوو خولمان بۆ ژنانی خانەقین و دەربەندیخان کردۆتەوە کە لە ناوەندی چاودێر بەرێوە چوون.\nلە ڕێگەی ئۆنڵاینەوە خولێکی پەروەردەیی فێمینیستیمان بە هاوبەشی لەگەڵ (پڕۆژەی کولتور-کولتور مەگەزین) کردەوە،کە بۆ ماوەی مانگێک بەردەوام بوو، کە لەلایەن بەرێز هۆزان مەحمودەوە وانەکان دەوترانەوە.هەروەها لە تۆری کۆمەڵایەتی کلوب هاوس، کلاپی تایبەت بە فێمێنیزمی ڕۆشنگەریمان کردۆتەوە و چالاکانە پرسی ژنانمان خستۆتە بەرباس. لە ئێستاشدا سەرقاڵی ئامادەکارین بۆ شەشەمین کۆنفرانسی دابڕان و چوارەمین کۆنفرانسی فێمێنیزمی ڕۆشنگەری کە وا بڕیارە لە ٢٤-٢٥/١٠/٢٠٢١بەرێوە بچێت. لەگەڵ هەموو هەنگاوێکماندا داوا لە ژنانی کوردستان دەکەین بەبێ جیاوازی ئەوەی کە لە هەر کایەیەکی کۆمەڵایەتی، حزبی یان خویندن و ناوەندەکاندان، هاوکارمان بن لە بەرەوپێشبردنی ئامانجەکانی فێمێنیزمی ڕۆشنگەری، کە برەو دانە بەهزر و هۆشیاری ژنانە لە بەرامبەر ستەم و نادادپەروەری ئەقڵیەتی پیاوسالاری لە کۆمەڵی کوردەواریدا. لێرەوە ئێمە دڵنیاین لەوەی کە بە هاوکاری و یەک گرتنی ژنان ئەم خەباتە سەرکەوتوو دەبێت.


زایینی: ٢٣-١٠-٢٠١٢ - هەتاوی: ١٣٩١/٠٨/٠٢ - ١٦:٢٦ تاران قه‌باره‌ی فۆنت:\nکوردستان میدیا: ئه‌حمه‌د شه‌هید رێپورتێری تایبه‌تیی رێکخراوی نه‌ته‌وه یه‌کگرتووه‌کان بۆ کاروباری مافی مرۆڤی ئێران رایگه‌یاند، له ماوه‌ی ٨ مانگدا ٣٠٠ که‌س به ده‌ستی هێزه‌کانی رێژیم له سێداره دراون.\nئه‌حمه‌د شه‌هید له‌و باوه‌ڕه دایه به‌هۆی ده‌ست پێرانه‌گه‌یشتنی ئێمه به شێوه‌یه‌کی ئازاد به پرسه ناوخۆییه‌کانی ئێران ده‌کرێ ئاماری راسته‌قینه له‌و رێژه‌یه‌ش زیاتر بێت.\nئه‌و نوێنه‌ره‌ی رێکخراوی نه‌ته‌وه‌یه‌کگرتووه‌کان وتیشی: له ماوه‌ی ده‌سپێکی ساڵی ٢٠١١ـه‌وه هه‌تا ئێستا، ٦٧٠ که‌س له ئێران ئیعدام کراون و وتی: به‌پێی ئه‌و سیستمه‌ی رێژیمی ئێران ئه‌گه‌ری ئه‌وه هه‌یه ئاماره‌کان رۆژ له دوای رۆژ روو له زیاد بوون بکات.\nله‌و راپۆرته‌ی ئه‌حمه‌د شه‌هیدا هاتووه، به‌شێک له‌و ئیعدام کراوانه ته‌مه‌نی یاسایی خۆیان تێپه‌ڕ نه‌کردووه و ئه‌مه به پێشیڵ کردنی رێککه‌وتنه نێوده‌وڵه‌تییه‌کان دێته ئه‌ژمار.\nراپۆرته‌که ئاماژه‌ی به هێندێ حوکمی ناڕه‌وا داوه و هه‌روه‌ها پڕژاوه‌ته سه‌ر سزا نادادپه‌روه‌ره‌کان و ئه‌و نوێنه‌ره ئاشکراشی کردووه که نیگه‌رانی سه‌ره‌کیی کۆمه‌ڵگای جیهانی، نه‌بوونی ده‌سه‌ڵاتی یاسایی له ئێرانه.\nله به‌شێکی دیکه‌ی راپۆرته‌که‌دا باس له پێشێڵ کردنی مافی که‌مینه ئایینییه‌کان کراوه و تێیدا هاتووه په‌یڕه‌وانی مه‌زهه‌بی سوننی و هه‌روه‌ها په‌یڕه‌وانی ئایینی مه‌سیح و یارسان به توندترین شێوه ده‌چه‌وسێنرێنه‌وه.


نموونە بەرچاوەکانی پێشڵێکردنی مافی مرۆڤ لە دەوڵەتی حەسەن ڕۆحانی/ هێڵکاری ١\n16:09 - 10 بانەمەڕ 2717\nهێمایەک لە پێشێلکردنی مافی مرۆڤ لە مانگی پووشپەڕ هەتا مانگی سەرماوەز ساڵی ١٣٩٢ی هەتاوی لە دەوڵەتی حەسەن ڕۆحانیدا\nدەستبەسەر کردن: ٤٣٧ کەس\nبانگهێشت بۆ ئیداری ئیتلاعات: ٣٨ کەس\nبانگهێشت کردن بۆ دادگاکان:٣١ کەس\nکوژران و بریندار بوونی کۆڵبەران: ٥٥ کەس\n_کوژرانی ٢١ کۆڵبەر و بریندار بوونی ٣٤ کەس\nلە ماوەی ئەو شەش مانگە دا،١٦٠ کەس بە گشتی بە ٥٩٦ ساڵ و ٩ مانگ زیندانی تەعزیری، ١٩ ساڵ و ٦ مانگ زیندانی هەڵپەسێردراو و لێدانی ٨٠ زەربە قامچی مەحکووم کراون.\nئێعدام کردنی هاووڵاتییان لە کوردستان\nلەو ماوەیەدا سەرجەم ٤١ هاووڵاتیی ئێعدام کراون ، کە سێ کەسیان زیندانی سایسی بوون بە ناوەکانی: حەبیبوڵا گوڵپەری پوور، ڕەزا ئیسماعیلی(مامدی)، شێرکۆ مەعارفی.\n_هەروەها دوو زیندانی سیاسی بە ناوەکانی سابیر مخڵد ماوانە و محەممەد عەبدوڵاهی بە ئێعدام مەحکووم کراون.\nهەروەها ١١ زیندانی سوننی مەزهەب بە ئێعدام مەحکووم کراون.\n_حوکمی ئێعدام کردنی ئەو ١١ کەسە لە پێش چاوی خەڵکەوە جێبەجی کراوە.


📅 07-10-2018 ڕاکەوت و ڕووداو\nباکووری کوردستان - لە شاری ئێلح، پۆلیسی تورکیا هە [ زیاتەر... 👁] ✖ ✖ 13 15 ✔ 99% ✍ هـ.ب. 1-9-2018 10:11:55\n📅 08-10-2018 ڕاکەوت و ڕووداو\nباکووری کوردستان - دەیەمین دانیشتنی یەکەمین دادگە [ زیاتەر... 👁] ✖ ✖ 17 12 ✔ 99% ✍ هـ.ب. 1-9-2018 10:11:55\n| کاتوو وەشکەردەیو لاپەڕەی: 1,435 چرکە!


شێرکۆ جەودەت: هەرێم لیترێک بەنزینی ٨٠٠ دیناریی بە ٤٠٠ دینار به‌رهه‌م ده‌هێنێت – کوردی – RojNews.News\nشێرکۆ جەودەت: هەرێم لیترێک بەنزینی ٨٠٠ دیناریی بە ٤٠٠ دینار به‌رهه‌م ده‌هێنێت\n22/06/2022 - 3:41:51 pm\nسەرۆکى فراکسیۆنى یەکگرتوو لە پەرلەمانى هەرێم ئاشکرای دەکات، حکومەتى هەرێم بەنزینی ٨٠٠ دیناری بە ٤٠٠ دینار به‌رهه‌م ده‌هێنێت و بۆ هەر لیترێکیش بڕى ٤٠٠ دینار لە فرۆشتنەوەى بە هاوڵاتیان قازانج دەکات.\nشێرکۆ جەودەت، سەرۆکى فراكسیۆنی یەكگرتوو لە پەرلەمانی هەرێمى كوردستان، ئەمڕۆ لە کۆنگرەیەکى ڕۆژنامەنووسییدا ڕایگەیاند: ئەو قسانەى، كه وتەبێژی حکومەت لەبارەى موچەى پاشەکەوتکراوى فەرمانبەرانەوە کردى، کە گوایە ئەو موچە پاشەکەوتکراوانە لاى بەغدایە، بەهۆى ئەوەى پلەى وەزیرە پێویستە بانگهێشتی پەرلەمان بکرێت لێپرسینه‌وه‌ی لەگەڵ بکرێت، چونکە لێدزینى مووچە لەلایەن حکومەتى هەرێمەوەکراوە نەک بەغدا.\nشێرکۆ جەودەت ئاماژەى بەوەشکرد: سەرۆکی حکومەت بوونى دوو ئیدارەیی و دوو دارایی و دوو ئاسایشی دەبنە پێوەر بۆحکومڕانی نەک بوونی دوو ملیۆن ئۆتۆمبێل، چونکە زۆری ئۆتۆمبێل پێوەرنیە بۆ خۆشگوزەرانی.\nسەرۆکى فراکسیۆنى یەکگرتوو ئاشکراشی کرد: حکومەتى هەرێم بەنزینی ٨٠٠ دیناری بە ٤٠٠ دینار به‌رهه‌م ده‌هێنێت و بۆ هەر لیترێکیش بڕى ٤٠٠ دینار لە فرۆشتنەوەى بە هاوڵاتیان قازانج دەکات و ئەوەش وەک دەستکەوت نیشان دەدات و دەیکاتە منەتیش بەسەر هاوڵاتیانەوە.\nشێرکۆجەودەت له‌باره‌ی هه‌مواركردنه‌وه‌ی یاسای نه‌وت و گاز ڕایگه‌یاند: ئه‌و هه‌مواره‌ی هێنراوه بۆ په‌رله‌مان مه‌به‌ست لێی پشک پشکینەی نێوان خۆیانه تا پارتی کورسیەکی لەئەنجومەنی نەوت و گاز زیاد ببێت لەکاتێکدا نایەن لە ناشەفافی و نادیاری داهاتی نەوت بکۆڵنەوە.\nلە ڕۆژى ١٩ ى ئەم مانگەدا كەمال محەمەد ساڵح وەزیری كارەبا و وەزیری سامانە سروشتیەكان بەوەكالەت ڕایگەیاند: هە لیترێک لەو بەنزینەى، کە ٨٠٠ دینار دەفرۆشرێتە هاوڵاتیان بڕى هەزار و ٢٠٠ دینار لەسەر حکومەت دەکەوێت لەکاتێکدا ماوەى چەند ڕۆژێکە لەلایەن شۆفێرانەوە خواست لەسەر ئەو جۆرە بەنزینە نەماوە ئەوەش بەهۆى خراپى کوالێتى بەنزینەکەوە.\nسه‌در له‌باره‌ی كشانه‌وه‌ی له په‌رله‌مان راگه‌یه‌ندراوێكی بڵاوكرده‌وه\nیەپەسە ژن لە وانی باکووری کوردستان چالاکیی ئەنجامدا


Wednesday, 03.10.2010, 12:00\nدونیا، ئاو‌ینه‌یه‌که مروڤه‌کان سه‌روسیمای خویانی تیا ئه‌دوزنه‌وه، هه‌ندی جارئاوینه‌که لیل وئالوده‌یه ،هه‌ندی جاریش درزی تی که‌وتووه،وه‌لی مروڤه پیگه‌یشتووه‌کان به‌روونی ئاوینه‌که ده‌بینن و وه‌لامی ده‌ستبه‌جی یان پی یه بۆ پرسیاری داماوه‌کان. داماوه‌کان په‌ی به هوی په‌یدابوونی بیزاری ونیگه‌رانی نابه‌ن وسه‌ریان له‌کیشه‌کان ده‌رناچی، بۆیه هه‌میشه به‌چاویکی خه‌والو ته‌ماشای ئاوینه‌ی ژیان ده‌که‌ن ، ئاوینه‌ی ژیان زه‌مه‌نیکی دلره‌قه به‌زه‌یی به‌که‌س دا نایه‌ته‌وه، ئاوینه‌که ئاویته‌ی سروشت بووه وه‌ک هیزیکی ئه‌زه‌لی ده‌مینی وده‌مینیته‌وه، که‌واته مروڤه‌کان به‌که‌ناری سروشت راه گوزه‌ر ده‌که‌ن وتیده‌په‌رن به‌ره‌و فه‌نا بوون به‌لام ئاوینه‌ی سروشت هه‌ر ده‌مینی و پیمان ده‌لی ملیونها کاروانی وه‌کو ئیوه‌م به‌ری کردووه، من شاهیدی زولم وزوری خاوه‌ن کویله‌و ئاغاو ده‌ره‌به‌گم،شاهیدی بیتاوانی هه‌ژارانم ئیدی ئیمه تیده‌په‌رین وه‌لی ویژدانمان له‌نیو ئاوینه‌که‌دا ده‌مینیته‌وه، سه‌ر ئه‌نجام منی بالا هه‌میشه سه‌ره‌کۆنه‌مان\nده‌کا وزمانحالی ده‌لی بۆچی له‌فلانه رۆژ وات کرد ، بۆ چی له‌فیساره رۆژ وات گووت بۆیه\nمنیش وه‌ک فروید نیگه‌رانم له‌ده‌ست شارستانیه‌ت، شارستانیه‌ت کودتای له مروڤایه‌تی کرد وبه‌خته‌وه‌ریی لی زه‌وت کرد، شارستانیه‌ت منی بالای ئیمه‌ی په‌روه‌رده کرد، پیوه‌رو نه‌ریتی بۆ داناوین، شارستانیه‌ت قوفل وزنجیری له‌یه‌خه‌ی مافی ئازادی تاک داوه، شارستانیه‌ت وه‌کو فرچه‌ی پیشی ئۆتۆمبیل تادی ئاوینه‌ی ژیان خاوین ده‌کاته‌وه.ئیدی مرۆڤه‌کان به‌رووت ویه‌خسیری خویانی تیا ئه‌بیننه‌وه، کاتیک که‌ژیان خوشه سانسورت له‌سه‌ر نه‌بی به‌لام هه‌موو دونیا ببی به‌ئاوینه به‌که‌لکی چی دی، تاکه‌کان ده‌بن به‌رۆبۆت و به‌پی ژماره‌یه‌کی دیایکراو ده‌ناسرینه‌وه ، له‌هه‌ر کاتیکدا بیانه‌وی کۆده‌که‌ت ئاشکرا ده‌که‌ن، وه‌ک ئه‌و که‌سه‌ی پاره‌ی له‌بانق دا هه‌بی، کاتی ده‌ست به‌سه‌رکارت وکۆده‌که‌ی بگرن ئیدی هه‌موو پاره‌که‌ی ده‌ردینن ، به‌راستی\nشارستانیه‌ت تیکرای کایه‌کانی ئاوینه‌ی تیپه‌راندووه، ئاوینه هه‌ر سه‌رو سیمای خوت تیا ئه‌بینی به‌لام له‌بازنه‌ی ده‌روونشناسی بالای شارستانیه‌ت دا مرۆڤه بالاکان ده‌ستی یه‌کتر ده‌خویننه‌وه وه‌ک ئه‌وه‌ی له‌ژووریک دا یاری کاغه‌ز بکه‌یت ودیواره‌کانی ئاوینه به‌ند کرابن . داماو ساویلکه‌کان ئه‌نته‌رنیت به‌کار ده‌هینن بۆ ئه‌وه‌ی شاره‌زای زانیاری نیو ئاوینه شاراوه‌کانبن به‌لام مرۆڤه بالاکان له‌چرکه ساتیک دا نیگایه‌کی ناخ وده‌روونی خویان ده‌که‌ن ده‌زانن له‌کوی وه‌ستاون ، دونیا له‌چ بارێک دایه ، مه‌خابن ئیمه له‌سه‌ره‌تای ژیان ئاشنای دونیای ئاوینه‌کان نابین وه‌ک هه‌ر که‌رویشکیک هه‌لقون هه‌لقون ده‌که‌ین، وه‌ک هه‌ر مامزیک بی ئاگا له درنده‌کانی ژین را ده‌که‌ین ،هه‌ناسه‌مان سوار ده‌بی ده‌وه‌ستین، وه‌ک هه‌ر چۆله‌که‌یه‌ک ده‌جروینین له‌په‌ره‌ی بال ده‌ده‌ین،که‌چی دوای چه‌ندین سال نوینه‌رانی منی بالا به به‌رجه‌سته‌کراوی خویان ده‌رده‌خه‌ن و ئاوینه‌یه‌ک له‌نیو یاده‌وه‌ری خومان ده‌دۆزنه‌وه‌و پیمان ده‌لین بروانه تۆ هه‌له‌پاچ بووی تۆ درۆزن بووی، تۆ ئه‌رک و مافی خوت نه‌ده‌زانی ،تۆ که‌سیکی شارستانی نه‌بووی،\nتۆ ملهور بووی، تۆ به ئه‌قلیکی تولیتاری بیرت ده‌کرده‌وه،تۆ پیاو سالار بووی، تۆئه‌نتی\nدیموکراسی بووی،ئه‌مه‌و ده‌یان وسه‌دان پرسیاری دیکه‌ت بۆ قووت ده‌که‌نه‌وه، تۆ فریای وه‌لام دانه‌وه ناکه‌وی هه‌روا ناتوانی پرسیاره‌کان فه‌راموش بکه‌یت ،له‌ریگای فلاش باکه‌وه منی بالای یاده‌وه‌ری ده‌سته‌جه‌معی ده‌یهیننه‌وه یادت، ئه‌و مرۆڤانه‌ی سالانیکه له‌نیو ئاوینه شاراوه‌کان دا کار ده‌که‌ن که‌سانیکی دلره‌قن ،چونکه خویان پیر بوون ده‌یانه‌وی نه‌وه‌کانی نوی به‌گه‌نجی نه‌میننه‌وه،له‌زه‌ت وبه‌خته‌وه‌ری له‌ژیان وه‌رنه‌گرن، له‌نیو دونیای ئاوینه‌کان دا که‌سیکی دیاریکراو رابه‌ر نیه ئه‌شی ئه‌مرۆ س بی سبه‌ی م بی ،ده‌سه‌لات وه‌کو ئه‌میبا شکل وشیوه‌وجه‌سته‌ی ده‌گۆری له‌ئاراسته‌یه‌که‌وه بۆ ئاراسته‌یه‌کی دی! منیش زۆر په‌ی به‌پانتایی نهینی نیو دونیای\nئاوینه‌کان نابه‌م، به‌لام به‌دلنیایی یه‌وه ده‌زانم دونیایه ک هه‌یه له‌و دیوی دونیای واقعی مان نیوی دونیای ئاوینه‌کانه، ده‌لیین له‌نیو دونیای ئاوینه‌کان قه‌ده‌ر دیاری ده‌کری، من نالیم دونیای میتافیزیکی بوونی هه‌یه به‌لام چه‌شنیک له‌میتافیزیک راسته دونیای ئاوینه‌کان وه‌کو پشتی ماسی وایه که‌جاروبار له‌سه‌رئاو خوی ده‌ر ده‌خا! دونیای ئاوینه‌کان قسه‌که‌ری فه‌رمی یی نیه، که‌س ناویری خوی بکا به‌خاوه‌نی له به‌ر ئه‌وه‌ی کیشه‌و سه‌ر ئیشه‌ی زۆر به‌دواوه‌یه، له‌حه‌وشه‌یه‌ک ده‌چی ده‌رگاکه‌ی کلوم درا بی وکلیله‌که‌ی فری درا بی، چه‌ندین پاسه‌وانیشی هه‌بی و له‌هه‌ر که‌سیکیان پرسیار بکه‌یت پیت ده‌لی نازانم ، کوت ومت وه‌کو قاره‌مانی نیو رۆمانی کۆشکی کافکایه که پی یان گووت ته‌نیا ریگای چوونه ژووره‌وه ئه‌مه‌یه ئه‌میش داخراوه!\nبۆێه که‌وته ژماردنی ئه‌سپیی سه‌ر یه‌خه‌ی کراسی پاسه‌وانه‌که. به‌لی هه‌رچه‌نده به‌نده باسی ورده‌کاری دونیای ئاوینه‌کان بکه‌م له‌وانه‌یه له 30%ی خوینه‌ران تی بگه‌ن ده‌لیم چی و باسی چی ده‌که‌م ئه‌م ریژه‌یه‌ش مه‌رج نیه هه‌موویان رۆشنبیر بن، له‌وانه‌یه که‌سانیکی نه‌خوینده‌وار له‌نیو دونیای ئاوینه‌کان بدۆزینه‌وه. گوایا هه‌موو مرۆڤه‌کانی ئه‌وی یه‌کسان و به ویژدانن به‌لام من بروا ناکه‌م له‌ویش ناهه‌قی هه‌یه، دونیای ده‌ره‌وه ره‌نگدانه‌وه‌ی دونیای ناوه‌وه‌یه، دونیای ئاوینه‌کان پره له کینه‌و تۆله، ئه‌وه‌ی له‌دونیای واقیعی پیت نه‌ویری له‌نیو دونیای ئاوینه‌کان تۆله‌ی خوی ده‌کاته‌وه ، به‌دبه‌ختی له‌وه دایه ئه‌و که‌سه کینه له دلانه‌ی نیو دونیای ئاوینه‌کان کۆنترولی تاکه‌کانی دونیای ده‌ره‌وه‌ی خویان ده‌که‌ن و قه‌ده‌رو چاره‌نووس یان داده‌ریژن، ناخوشترین شتیش ئه‌وه‌یه مرۆڤ ئازاد نه‌بی له‌دارشتنی چاره‌نووسی خوی دا .\nهه‌ر بۆیه ئه‌لبیر کامۆ خوی کوشت، وابزانم ئه‌ویش گه‌یشتبووه هه‌قیقه‌تیکی بن به‌ست\nکه‌چاره‌نووسی کۆنترۆل کراوه ، دیالۆگی نیو دونیای ئاوینه‌کان زمانیکی هه‌ره‌شه ئامیزه ، ده‌لین نابی نهینیه‌کانمان بدرکینی ،لیگه‌ری با ئه‌و خه‌لکه له پرخه‌ی خه‌وو بی ئاگایی دا بن ، ره‌نگه له‌کاتی نووسینی ئه‌م دیرانه منیش هپنوتیز کرا بم و بیانه‌وی له‌ریگای قه‌له‌می منه‌وه هه‌ندی له‌هه‌قیقه‌ته‌کان ده‌رکه‌وی و به‌ر چاوی هه‌ندی خوینه‌ر بکه‌وی تاوه‌کو ئاماده باش بن بۆ ئه‌وه‌ی پیشوازی له‌جیهانی ئاوینه بکه‌ن. ده‌لین ئینسانی نوی، وزه‌ی نوی بیته ژووره‌وه باشه له‌به‌ر ئه‌وه‌ی وزه‌کان دابه‌ش ده‌بن ئه‌مه‌ش له‌رووی لوژیکی کاره‌باوه قسه‌یه‌کی راسته تاوه‌کو به‌رهه‌لستکاری زۆر بی ته‌وژم که‌متر ده‌بی، دیاره دونیای ئاوینه‌کان وه‌کو شاری چل چرا کاره‌با ریژ کراوه. منیش له‌نیو تاریکی دا باسی ئه‌و دونیایه‌تان بۆ ده‌که‌م که‌تۆزقالیک لیمه‌وه دیاره به‌و هیوایه‌ی قه‌ده‌ر نه‌مفه‌وتینی که بتوانم ئه‌وه‌ی له‌ده‌روونم دایه زیاتر روونی بکه‌مه‌وه\nبۆ خوینه‌ری خوشه‌ویست به‌لکو رۆژیک دا بی به‌رووناکی یه‌کتری ببینین له‌نیو دونیای\nئاوینه شاراوه‌کان دا.\nئەرشیفی (نه‌هرۆ)ی نووسەر\nئێستاش هاورێ فه‌هد له‌گه‌لماندا ده‌ژیت\nهه‌موو شاریک سه‌لام عه‌بدوللایه‌کی پیویسته!


ڕۆژنامەنوس، خوێن‌و زیندان\nیەکەم: لەساڵیادی ڕۆژنامەگەری کوردیدا، ئەوانەی پیرۆزبایی لەڕۆژنامەنوسان دەکەن، هەر ئەوانەن زیندانیان هەیە بۆ ڕۆژنامەنوسان‌و هەر ئەوانەن کە تۆمەتبارن بەکوشتنی ڕۆژنامەنوسان.\nدووەم: لەساڵیادی ڕۆژنامەگەری کوردیدا لەئێستادا دۆخی ئازادی ڕۆژنامەگەری‌و ڕۆژنامەنوسان لەخراپترین دۆخدایەو پێدەچێ ئەم فەزایە زیاتر کۆنترۆڵ بکرێت.\nسێیەم: هەم کابینەی نوێ‌و هەم هەردو پارتی دەسەڵاتدارو گەنجە خاوەن پێگە ئەمنی‌و سەربازیەکان کورسی دەسەڵاتیان کۆنترۆڵ کردووەو ئەگەری ئەوە هەیە دۆخی ڕۆژنامەنوسی‌و ئازادی کاری ڕۆژنامەنوسی هەم لەهەرێم و ڕاستر لە هەردوو زۆن خراپتر بێت.\nچوارەم: کە سەرۆکی هەرێم باس لە مەترسیەکانی سۆشیاڵ میدیا دەکا، ناڕاستەوخۆ دەیەوێ پێمان بڵێ کە دەمانەوێ سنورێک بۆ ئەم دۆخەی سۆشیال میدیا دابنێن و تەسەور دەکەم لە ماوەیەکی نزیکدا کۆنترۆڵکردنی تۆڕەکانی ئینتەرنێت و سۆشیال میدیا لەلایەن کۆمپانیاکانی ئینتەرنێتەوە کە زۆربەیان لەلایەن دەسەڵاتەوە بەڕێوە دەبرێن ببینین.\nپێنجەم: هەر ئەوەی لەسەر کورسی دەسەڵات دانیشتووە، دنیایەک پارەو سامانی ئەم وڵاتە بۆ ڕژاندنی ژەهر لەشاشەکانەوە دەرخان دەکات. ئەوەی ترسی لەنوسینێکی فەیسبوک هەیە، دنیایەک شاشەی هەیەو ناتوانێ قەناعەت بەخەڵک بکات.\nشەشەم: تا ئەم هێزانە زیندانیان هەبێت، شتێک بەناوی ئازادی کاری ڕۆژنامەنوسی بەدی ناکەین. تا هێمن مامەند لەزیندان بێت، بەیان‌و وتاری بەرپرسان سەبارەت بەپیرۆزبایی بێتام و بەتاڵ لەنوکتەیەک زیاتر چیتر نیە.


نووچە نێت | ڕاستگۆیی بێ لایەنی| ژنی بەهێز خاوەن پێنج تایبەتمەندییە\nژنی بەهێز خاوەن پێنج تایبەتمەندییە\nJune 2021 30 - 19:29:18\nژنی بەهێز بە دیاری کراوی بە چ مانایە؟ چ شتێک ژنانی بەهێز لە ئەوانی دیکە جیا دەکاتەوە؟ لێرەدا لەگەڵ پێنج تایبەتمەنی دیاری ژنێکی بەهێز ئاشنا دەبن.\n١_ ئەو رێز لە خۆی و کەسانی دیکە دەگرێت\nژنێکی بەهێز ئەوەندە رێز لە خۆی دەگرێت، تاکو کەسی دیکە هەلی بێ رێزیکردنی پێی نەبێ. ئەو دەزانێت کە هەمووان مافی قسەکردن و گوێگرتنیان هەیە و چاوەڕێیشە کە خەڵکیش بەم مافە رێزی بگرن. کاتێکیش خەڵکیش بەو شێوەی کە پێخۆشە لەگەڵی هەڵسوکەوت ناکەن، بە سادەیی و مێهرەبانی دژەکردەوەی دەبێت.\nئەو بۆ دەرچوون لە کێشەکانی ژیان، پێویستی بە هیچ ژن و پیاوێک نییە. ئەو ستانداردی خۆی هەیە. لەوانەیە بیبینێ ئامانجە بچووکەکانی بە ئەنجام دەگەیەنێت، بە شێوێن ئامانجی دواتری دەکەوێ، لەبەر ئەوەی نایهەوێ هیچ خەمێک لە ژیانیدا هەبێت. ئەم تایبەتمەندییە هەندێجار کێشەی بۆ دروست دەکات، بەڵام پێی باشە خۆی کێشەکانی چارەسەر بکات.\n٣_ ئەو دەزانێت چۆن هەستەکانی کۆنترۆڵ بکات\nژنێکی بەهێز بەسەر هەستەکانی خۆیدا زاڵە و رێگەیان پێنادات کە لەسەر بوونی زاڵ بن. ئەو دەزانێت هەستەکان وەک ئاو و هەوا بەردەوام لە گۆڕانن و چەق بەستن لەسەر شوێن یان هەستەکانی ئێستای، بەتەواوی بێ بەهایە. ئەو لە هەستەکانی خۆی تێدەگات و پەراوێزی دەخات و دواتر لە رێگە دروستەکەی بەردەوام دەبێ.\n٤_ مەترسی (ریسک) قبوڵ دەکات\nئەو دەزانێت بۆ گەشەکردن و فێربوون، پێویستە هەندێکجار مەترسی قبوڵ بکەین. ئەو مەترسی قبوڵ دەکات تاکو پێشبکەوێت و کەموکوڕییەکانی هەڵبسەنگێنێت! ژنێکی بەهێز دەزانێت کە ئەگەر کەموکۆرییە فیکرییەکانی لەخۆی دووربخاتەوە بڕینی سنوورەکان و گەیشتن بە لووتکە بڕیارێکی مومکینە.\n٥_ هەوڵدەدات بە ئەرێنی بمێنێتەوە\nئەرێنی بینین زاڵە بەسەر فیکریدا، ئەو دەزانێت بە چاوی نەرێنییەوە ناتوانرێ ژیانێکی ئەرێنی ببرێتە پێش. ژنێکی بەهێز دەزانێ کە روانینی ئەرێیانە دەتوانێ ژیانی مرۆڤەکان بگۆڕێت و ئەوان لە قوڵایی بێهیواییەوە بگەیەنێتە لوتکەی خۆشی. لەسەر ئەم بنەمایە ئەو نەک لەسەر کێشەکان بەڵکو لەسەر رێگەچارەکان تەرکیز دەکات.\nناسکە عەبدوڵڵا: پەیامەکەی نێچیرڤان بارزانی پشتگیرییە لە ئافرەتانی حزبەکانی تریش\nژنان تاچەند لە گۆڕەپانی سیاسی هەرێمی کوردستان بەشدارن؟\nچیك چاره‌سه‌رى نه‌زۆكی ده‌كات\nدۆخی ئێستای ژنانی ئه‌فغانی له‌ژێر كۆنترۆڵی تاڵیباندا\nدواین توێژینه‌وه‌كان له‌باره‌ی كاریگه‌ریی جیاكردنه‌وه‌ى ژوورى نوستنی منداڵ\nبه‌ریتانیا هۆشیارى ده‌داته ژنانی دووگیان\nبۆچی ئه‌و وڵاتانه‌ی له‌لایه‌ن ژنانه‌وه به‌ڕێوده‌برێن سه‌ركه‌وتووتر بوون له رووبه‌ڕووبوونه‌وه‌ی كۆرۆنا؟


دیداری به‌رپرسی پێوه‌ندییه‌کانی کۆمیته‌ی کانادای ح د ک له‌گه‌ڵ\nناوەندی هەواڵ- کانادا: ڕۆژی پێنجشه‌ممه، 1 ی گه‌لاوێژ خه‌ڵیل ئه‌شکانی، به‌رپرسی پێوه‌ندییه‌کانی ده‌ره‌وه‌ی کۆمیته‌ی ڕۆژئاوای کانادای حیزبی دیموکراتی کوردستان له‌گه‌ڵ بەڕێز سڤنید ڕابینسۆن، پاڕلمانتاری پێشووی کانادا و دۆستی دێرینی کورد چاوپێکەوتنێکی پێکهێنا.\nله‌و کۆبوونه‌وه‌یه‌دا هاوڕێ خه‌لیل ئه‌شکانی وێڕای سپاس‌و ده‌ربڕینی پێزانین بۆ هه‌ڵوێسته بوێرانه‌کانی بەڕێز سڤنید ڕابینسۆن له پێوه‌ندی له‌گه‌ڵ دۆزی کوردو ڕه‌خنه له کۆماری ئیسلامی له پاڕلمانی ئه‌و وڵاته، ناوبراوی له دوایین ئاڵۆگۆره سیاسی‌و کۆمه‌ڵایه‌تییه‌کان له ئێران‌و کوردستان ئاگادار کرده‌وه.\nنوێنه‌ری حیزب له‌و دیداره به سه‌رنجدان به‌وه‌ی سڤنید ڕابینسۆن ئێستا وه‌ک چالاکێکی بواری مافه‌کانی مرۆڤ له ناوه‌ندی " گلۆبال فاندین" کار ده‌کا، سه‌رنجی ناوبراوی بۆ پرسی پێشێلکردنی مافی مرۆڤ له کوردستان‌و کێشه‌و خواسته کۆمه‌ڵاتییه‌کانی خه‌ڵک ڕاکێشا.\nله‌و دیداره‌دا سڤنید ڕابینسۆن پێشوازی له زانیاری‌و بابه‌ته‌کانی کۆمیته‌ی حیزب له ڕۆژاوای کانادای کردو له‌گه‌ڵ دوپاتکردنه‌وه‌ی خۆشه‌ویستیی خۆی بۆ کورد، پێداگری کرده‌وه که له هه‌موو ڕێگه‌یه‌که‌وه له پشتیوانیی خۆی له دۆزی کورد به‌رده‌وام ده‌بێ.\nکومیتەی حیزبی دیموکراتی کوردستان- کانادا\nبگه‌رێوه|ئەم بابەتە 7230 جار بینراوە| بینێره| چاپ


به یادی مه‌ولانا!\nبه ته‌نیشت كاری ڕۆژنامه‌نووسییه‌وه\nپێشتر به كورتی باسی كاریگه‌ریی میدیایی هه‌فته‌نامه‌ی (باس)ی ئیستانبوڵم، له كۆكردنه‌وه‌ی زۆرترین ده‌نگ و ڕه‌نگی جیاوازی ڕۆژنامه‌نووس و نووسه‌رانی كورد له ده‌وری خۆی، هه‌روه‌ها له پته‌وكردنی پێوه‌ندی نێوان هه‌فته‌نامه‌كه و ڕۆشنبیر و ئه‌كادیمیانی تورك كردبوو. دیاره ئه‌و كاریگه‌رییه هه‌ر به ته‌نیا بۆ گوتاری هه‌فته‌نامه‌كه نا، به‌ڵكو بۆ ئاماده‌یی و كارایی ئۆفیسی دامه‌زراوه‌كه له‌ناو بزاڤ و چالاكیی ڕۆشنبیری و هونه‌ری و كولتووریش ده‌گه‌ڕێته‌وه. به‌و پێیه‌ی به ته‌نیشت كاری ڕۆژنامه و ماڵپه‌ڕه‌وه، له‌گه‌ڵ میوانداریكردنی له زۆربه‌ی زۆری چالاكییه ڕۆشنبیری و كولتوورییه‌كانی ناو ئیستانبوڵ، كه ده‌زگه و دامه‌زراوه‌ی میدیایی و ڕۆشنبیری و هونه‌ری ئه‌نجامیان ده‌دان، (باس) بۆ خۆیشی بایه‌خێكی زۆری به ئه‌نجامدانی چالاكیی ڕۆشنبیری و كولتووری و فه‌رهه‌نگی ده‌دا. كۆڕ و سیمینار و پانێڵ، به‌شێك بوون له‌و چالاكییانه‌ی له ماوه‌ی ته‌مه‌نی خۆیدا، له شاره جیاوازه‌كانی توركیا و باكوری كوردستان، به به‌شداری و ئاماده‌بوونی ڕۆشنبیر و لێكۆڵه‌رانی تورك و كوردی باكور و پارچه‌كانی تری كوردستان و دیاسپۆرا، ئه‌نجامی ده‌دان.\nئه‌مه‌و له‌گه‌ڵ ڕێكخستنی ڕێوڕه‌سمی ناساندنی به‌رهه‌می نووسه‌ره كورده‌كان، هه‌روه‌ها گرنگیدان به بواری هونه‌ری. ئامانجی باس له‌م كارانه، جگه له سه‌رنجڕاكێشانی نێوه‌ندی ڕۆشنبیری و ئه‌كادیمی و ته‌نانه‌ت سیاسیی توركیا بۆ دۆزی كورد له ڕێی جیاواز، هه‌وڵێكی رژدیش بوون بۆ پته‌وتركردنی پرد و ڕایه‌ڵه‌ی پێوه‌ندیی نێوان ڕۆشنبیر و نووسه‌ر و هونه‌رمه‌ندانی كورد و كۆكردنه‌وه‌یان له ده‌وری یه‌كتر.\nپانێڵی (سه‌د ساڵه‌ی ڕیككه‌وتننامه‌ی سایكس - پیكۆ) له دیاربه‌كر، ڕێكخستنی دیداری ڕۆژنامه‌نووس و میدیاكارانی ده‌زگه میدیایییه‌كانی باشووری كوردستان له‌گه‌ڵ سه‌رۆك وه‌زیرانی پێشووی توركیا (ئه‌حمه‌د داوود ئۆغڵو) و چه‌ند وه‌زیرێكی كابینه‌كه‌ی له ئه‌نكه‌ره، بۆ ئاڵوگۆڕی بیروڕا له‌سه‌ر پرۆسه‌ی ئاشتی و ڕێگاچاره‌ی دیموكراسییانه‌ی دۆزی كورد له باكوری كوردستان، سپۆنسه‌ركردن و ڕێوڕه‌سمی ناساندنی ڕۆمانی (كۆبانێ)ی ڕۆماننووسی ناوداری كورد (جان دۆست) له ئیستانبوڵ، پانێڵی ڕیفراندۆمی سه‌ربه‌خۆیی له ئه‌نكه‌ره به به‌شداری سیاسه‌توان و كه‌سایه‌تییه ئه‌كادیمییه‌كانی كورد له باكور و باشووری كوردستان (كه به داخه‌وه دوای هه‌موو ئاماده‌كارییه‌كان و گه‌یشتنی میوانه‌كان، دره‌نگانی شه‌وی ڕۆژی پێش چالاكییه‌كه، به بیانووی پاراستنی ئاسایشی گیانی میوانه‌كان، ده‌زگه‌ی ئه‌منیه‌ت و پارێزگای شاره‌كه، ڕێی نه‌دا چالاكییه‌كه ئه‌نجام بدرێ!).\nئه‌مانه و چه‌ندان چالاكیی تری گرنگ. ئه‌م باسه‌م بۆیه كرده‌وه، تا به‌رچاوی خوێنه‌ر له‌وه‌دا ڕوون بێت كه خه‌م و ئه‌رك و كاری ئێمه له‌وێ، به ته‌نیا خۆخه‌ریككردن به ده‌ركردنی هه‌فته‌نامه‌یه‌ك نه‌بوو، به‌ڵكو وه‌ك به‌شێك له په‌یامی نیشتمانی و گوتاری نه‌ته‌وه‌یی ده‌زگه‌كه، ده‌بوو شانمان بده‌ینه به‌ر باری ئه‌رك و به‌رپرسیارێتیی زیاتر، بۆ ئه‌وه‌ی شوێنپێی ده‌زگه‌كه له‌و ناوه‌دا پته‌وتر بێت و وه‌ك سه‌كۆیه‌ك و كه‌ناڵێكی تری پێوه‌ندیی ڕۆشنبیری و كولتووری، به‌شدار بێت له گه‌یاندنی په‌یامی ئاشتیخوازانه‌ی باشووری كوردستان به ده‌وروبه‌ری خۆی، هه‌روه‌ها ببێت به ماڵێك بۆ كۆكردنه‌وه‌ی ده‌نگ و ڕه‌نگی میدیایی و ڕۆشنبیریی كورد له ده‌وری یه‌كتر.\nله‌م ڕووه‌وه و به گه‌واهیی زۆر له میدیاكار و ڕۆشنبیرانی كورد، ته‌نانه‌ت كه‌سایه‌تیی سیاسی و ئه‌كادیمی و په‌رله‌مانتارانی كوردی باكور له په‌رله‌مانی توركیا، "باس" هه‌نگاوی رژدی ناو كاری باشیشی كرد و هه‌ر ئه‌م هه‌نگاو و كارانه‌یشی بوون، كه ئۆفیسه‌كه‌ی له‌و شاره‌دا به‌رده‌وام جێی هاتوچۆ و سه‌ردانی ئه‌و كه‌سانه بێت و متمانه‌یان به په‌یام و گوتاره‌كه‌ی هه‌بێت.\nشنه‌ی كارۆخ له‌ناو شێی ئیستانبوڵدا!\nده‌مێك بوو چاوه‌ڕێی هاتنیم ده‌كرد، ئه‌و خوێندنی ماسته‌ری له توركیا ته‌واو كردبوو، مابووه‌وه سه‌ر ئه‌وه‌ی بڕوانامه‌كه‌ی وه‌ربگرێته‌وه و بێت له ئه‌نكه‌ره ڕێوشوێنه یاسایییه‌كانی تری په‌سه‌ندكردنی بڕوانامه‌كه‌ی له وه‌زاره‌تی خوێندنی باڵا و باڵوێزخانه وه‌ربگرێت. ئه‌و كوڕێكه له ڕه‌گه‌زی جوانی، شاعیرێكی هه‌ست ناسك و جیاواز، نووسه‌رێكی گه‌نجی ورد و به سه‌لیقه، خاوه‌ن خه‌یاڵێكی ڕه‌نگاڵه‌یی و زمانێكی ته‌ڕی نووسین. بێده‌نگ و كه‌مدوو، به‌ڵام سه‌رپڕ له خه‌ون و خولیا. ئه‌و كوڕه (كارۆخ فه‌همی)یه.\nدوو، تا سێ هه‌فته دوای ته‌له‌فۆنه‌كه‌ی كه گوتی به نیازم ئه‌م سه‌فه‌ره‌م بۆ سه‌ردانێكی لای تۆ بقۆزمه‌وه، به‌یانییه‌ك ته‌له‌فۆنی كرد و گوتی ئه‌مڕۆ ئێواره ده‌گه‌مه لای تۆ. ئه‌دره‌سكه‌مم پێدا، ئێواره‌كه‌ی گه‌یشت. وه‌ك سروشتی هه‌میشه‌یی خۆی، ساده و خاوه‌ن بزه‌یه‌كی نه‌رم. جانتایه‌كی بچووكی به كۆڵه‌وه‌یه، ده‌زانم كتێبی تێدایه، به‌ڵام چاوه‌ڕێ نه‌بووم، به‌شی من له‌و كتێبانه‌دا هه‌بێت!\nپیاسه‌یه‌كمان به‌و ناوه‌دا كرد، له ماركێتی (BIM) كه هاوشێوه‌ی ئۆرزدییه كۆنه‌كه‌ی لای خۆمان، وه‌ك بیستوومه موڵكی حكوومه‌ته و لقی له هه‌موو گه‌ڕه‌كێكی شاره‌كه‌دا هه‌یه، پێداویستییه‌كانی خواردن و خواردنه‌وه. به كورتی و به كوردی، پێداویستییه‌كانی شه‌وێكی مه‌ستانه‌مان بردنه‌وه. به‌ره‌و ماڵ بووینه‌وه، پشوویه‌كمان دا، چاوێكی به ڕه‌فه‌كانی مێزی ته‌له‌ڤزیۆنه‌كه و مێزه‌كه‌ی تردا خشاند كه پڕم كردبوون له كتێب. ڕووی به لامدا وه‌رگێڕا و هه‌ر به‌و بزه نه‌رمه‌ی خۆی و له‌سه‌ر ته‌نیشت، ده‌ستێكی بۆ جانتاكه‌ی ڕاكێشا. هه‌ر سێ ڕۆمانی (سه‌فه‌ری بوتڵه به‌تاڵه‌كان، خانووی مزگه‌وتێ و خه‌تی بزماری)ی (قادر عه‌بدوڵا)ی ڕۆماننووسی به دیاری بۆ هێنابووم.\nیه‌كه‌میان (سه‌ڵاحه‌دین بایه‌زیدی) وه‌ریگێڕاوه و دووه‌كه‌ی تریش، وه‌رگێڕی به سه‌لیقه و توانا (شه‌فیقی حاجی خدر) زۆر شیرین، كورداندوونی. چاوه‌كانم ئه‌بڵه‌ق بوون، ئاخر من دووراودوور هه‌واڵی ئه‌و دوو ڕۆمانه‌ی دواییم بیستبوو، زۆر تامه‌زرۆ بووم بیانخوێنمه‌وه.\nخوات بێت (كارۆخ)، چۆن و به چی خه‌یاڵی منت خوێندووه‌ته‌وه؟ ئیتر هاتنی خۆی و دیارییه‌كانی، وه‌ك ئه‌وه‌ی شنه‌یه‌كی ساردی چیای سه‌ركه‌شی كارۆخ بێت، ئاوا له‌ناو كه‌شوهه‌وای شێداری ئیستانبوڵدا، فێنكایییان به ڕۆحم به‌خشی.\nمێزه‌كه‌مان ئاماده كرد، وه‌ك شۆخێك له‌ناو باخێكی ڕه‌نگاڵه‌دا بێت و تیشكی خۆر له سنگی ئاوێنه‌ییدا بدره‌وشێته‌وه. گه‌ردنی دوو بوتڵه چاره‌گییه‌كه‌ی عه‌ره‌قی (یه‌نی ڕاكی)یش، ئاوا له‌ناو باخی مه‌زه‌ی سه‌وز و سپی و سووری سه‌ر مێزه‌كه‌دا، له‌به‌ر ڕۆشنایی گڵۆپی ژووره‌كه ده‌بریسكانه‌وه. خواردنه‌وه‌مان ده‌ست پێ كرد و له‌گه‌ڵیشیدا زمانمان به بیرهێنانه‌وه‌ی چه‌ندان باس و بابه‌ت و یاده‌وه‌ری پژا.\nیه‌نی ڕاكی و جوانمه‌ستی!\nپێم وانییه تا ئێسته له‌ناو كورددا، كه‌س توانیبێتی و بتوانێ وه‌ك شاعیری گه‌ل و جوانپه‌رست (هێمن موكریانی)، مانا و به‌هایه‌كی شایسته و جوان به (مه‌ی و مه‌ینۆش، ساقی و باده، نه‌شئه و مه‌ستی) دابێت و بدات. (ناڵه‌ی جودایی) ڕستێك مرواری و مه‌رجان و دووڕی ده‌گمه‌ن و دانسقه‌ن، مه‌گه‌ر مه‌له‌وانێك ئه‌وپه‌ڕی شاره‌زایی و هونه‌ری مه‌له‌كردن، سه‌لیقه‌ی ڕووبه‌ڕووبوونه‌وه‌ی شه‌پۆله‌كان، حه‌وسه‌ڵه و پشوودرێژی له چوونه قووڵایییه‌كانی جوانیدا هه‌بێت. ده‌نا ئه‌سته‌مه هیچ مه‌له‌وانێكی تری ئاسایی، بتوانێ ئه‌و گه‌وهه‌رانه له قووڵایی زه‌ریای خه‌یاڵدا، له بنی بنه‌وه‌ی ده‌ریای جوانیدا بدۆزێته‌وه. تازه كه‌سێكی تر نادۆزینه‌وه وه‌ك (هێمن)، له لووتكه‌ی خه‌یاڵ و ئه‌وجی زمان و ترۆپكی هونه‌ری هۆنینه‌وه‌دا، ملوانكه‌ی (ناڵه‌ی جودایی)ێكی تر له‌م گه‌وهه‌رانه به‌رهه‌م بێنێته‌وه. له (ناڵه‌ی جودایی)دا، مه‌ی و مرۆڤ، پێوه‌ندیی سێیانه‌ی نێوان مه‌ی و مه‌یگێڕ و مه‌ینۆش، باده و نه‌شئه و مه‌ستی، مانا و به‌های ڕاسته‌قینه‌ی خۆیان پێ ده‌درێته‌وه. سه‌رنجێكی ورد و ڕامانێكی قووڵ، به‌سن بۆ ئه‌وه‌ی په‌ی به ئاستی به‌رزی ژیان و مرۆڤدۆستی و جوانناسیی (هێمن)، له پێوه‌ست به دیوی ڕاسته‌قینه‌ی پێوه‌ندیی نێوان مه‌ی و باده، مرۆڤ و مه‌ستی ببه‌ین، كاتێ به‌وپه‌ڕی تاسه‌وه داوای ئاوڕ و بادانه‌وه‌یه‌كی میهره‌بانانه له (ساقی) ده‌كات و ده‌ڵێ:\nساقیا وا باده‌وه، وا باده‌وه\nڕوو له لای من كه به جامی باده‌وه\nموشته‌ری وه‌ك من له مه‌یخانێ كه‌من\nزۆربه‌یان شاد و به كه‌یف و بێ خه‌من\nمه‌ی حه‌رامه بۆ سه‌هه‌نده و بێ خه‌مان\nمه‌ستی بێ خه‌م، بۆچی بگرن ئێخه‌مان؟\nلێی حه‌رام بێ، ئه‌و كه‌سه‌ی ده‌ردی كه‌مه\nئه‌م شه‌رابه ئاڵه بۆ بێ ده‌رد نییه\nلێی حه‌رام بێ، ئه‌و كه‌سه‌ی ڕه‌نگ زه‌رد نییه\nله نێوان خواردنه‌وه بۆ سه‌رمه‌ستی، له‌گه‌ڵ خواردنه‌وه وه‌ك ئالووده‌بوون، جیاوازییه‌كی زۆر هه‌یه. مرۆڤ بۆ ئه‌وه ده‌خواته‌وه جار جاره نه‌شئه‌یه‌ك وه‌ربگرێ، ئاسووده‌یی به ده‌روونی ببه‌خشێ، سه‌ری ماندوو و كاسی ناو كێشه‌كانی ڕۆژگار گه‌رم بكات، كه‌مێك باری شانی خه‌مه‌كانی سووك بكات، ببێته‌وه خۆی. نه‌ك وه‌ك ئه‌وه‌ی لای ئێمه كه بووه‌ته دیارده، بۆ ئه‌وه ده‌خواته‌وه شه‌ڕ به دار و به‌رد بفرۆشێت، میزاجی گشتی تێك بدات، به‌مدا بڕشێته‌وه و یه‌خه‌ی ئه‌و بگرێ، خۆی بكاته گاڵته‌جاڕی خه‌ڵك و خوا.\nیه‌كه‌م جار كه خواردمه‌وه، ئه‌و كاته بوو كه له به‌غدا ده‌مخوێند. ئه‌وده‌م وه‌ك زۆر كه‌سی تر، به خواردنه‌وه‌ی بیره‌ی (لوئلوئه و فه‌ریده) ده‌ستم پێ كرد، دواتر جن و شه‌راب و وێسكیم تاقی كردنه‌وه و تا ئه‌و ڕۆژه‌ی چوومه ئیستانبوڵ، له‌سه‌ر خواردنه‌وه‌ی سێیه‌میان گیرسامه‌وه. به درێژایی ئه‌و ساڵانه، ناوه ناوه یان له بۆنه‌ی جیاوازدا، زۆربه‌ی كاتیش به ته‌نیا ده‌خۆمه‌وه.\nبه‌هه‌رحاڵ ئه‌گه‌ر نه‌ڵێم هه‌موویان، به‌ڵام ڕێژه‌یه‌كی زۆری تورك به پیاو و ژنیانه‌وه، عه‌ره‌ق ده‌خۆنه‌وه، له‌و ناوه‌شدا عه‌ره‌قی (ته‌كرداخ و یه‌نی ڕاكی)، دوو جۆری پڕ ڕه‌واجی خواردنه‌وه‌ن. سه‌ره‌تا له خواردنه‌وه‌ی عه‌ره‌ق ده‌ترسام، به‌ڵام یه‌كه‌م جار و له یه‌كه‌م شه‌وی میواندارییه‌كه‌ی ئیستانبوڵدا، عه‌ره‌قی (یه‌نی ڕاكی)م تاقی كرده‌وه، عه‌ره‌قێك سه‌یر چێژ و نه‌شئه‌ی هه‌بوو، مانایه‌كی تری به مه‌ستی ده‌دا، هه‌ستێكی زۆر جیاوازتری ده‌به‌خشی. یه‌نی ڕاكی شتێكی تره، نه‌شئه‌به‌خشه و جوانمه‌ستت ده‌كات، ئینجا (ئاوی گوشراوی شێلم)ی له‌گه‌ڵدا بێت، ئه‌وه هه‌ر هیچ!\nله ماڵی پاموك و له خه‌یاڵی مه‌ولانا!\nڕێكه‌وتێكی چه‌ند سه‌یره، 10 ڕۆژ له‌گه‌ڵ (كۆستۆ)ی هاوڕێ، ژووره‌كه‌مان سه‌رڕێژ بوو له بۆنی چێشتی خۆش، چوزانم (كارۆخ)یش ئه‌و شاعیره هه‌ست ناسكه، شێفێكی ئه‌وه‌نده به سه‌لیقه و ده‌ستاوخۆشه. ئیتر ئه‌و ماوه‌یه‌ی به‌یه‌كه‌وه بووین، سوێندی ئه‌وه ناخۆم به ڕێكه‌وت دۆنه‌رێكمان به ناچاری خواردبێت، ده‌نا ئه‌و به‌رده‌وام له ئاشپه‌زه‌كه بووه و وه‌ك كه‌سێك له‌ناویدا قاڵ بووبێت، به خواردنێكی به‌تام و چێژ سه‌ری به‌ناو هۆڵه‌كه‌دا ده‌كرد. ئا بیرم كه‌وته‌وه، ئه‌وكاته شوقه‌كه‌مم گۆڕی بوو، كه‌متر له پێنج خوله‌ك به‌پێ له ئۆفیسی باس دوور بووم. شوقه‌یه‌كی خۆش و خاوێن (هۆڵێكی گه‌وره، ناندین، گه‌رماو و سه‌رئاو، دوو ژووری نووستن، بالكۆنێك كه به‌سه‌ر گه‌ڕه‌كی پشته‌وه‌دا ده‌یڕوانی). شوقه‌كه پێشتر هاوڕێ و هاوكارم (حه‌میه‌تی سه‌رنووسه‌ری باس) تێیدا ده‌ژیا، ئه‌و گواستییه‌وه و من به كرێم گرت.\nئه‌و كه ڕۆیشت، زۆربه‌ی كه‌لوپه‌له‌كانی خۆی بۆ جێهێشتم (به‌فرگر، جلشۆر، گسكی كاره‌بایی، هه‌ندێ قاپ و قاچاخ، مێزی ته‌له‌ڤزیۆن، پێنج كورسی و مێزی نانخواردن، ڕایه‌خ. شوقه‌كه‌ش بۆ خۆی تاخم قه‌نه‌فه‌یه‌ك و سیسه‌مه‌كانی ژووری نووستن و شڕه ته‌له‌ڤزیۆنێكی شاشه چوارده‌ی كۆنی تێدا بوو كه به شه‌قیش ئیشی نه‌ده‌كرد. دواتر هاوڕێ و هاوكارم (كارزان گلی) كه له توركیا ماسته‌ری ده‌خوێند و كۆتای به خوێندنه‌كه‌ی هێنابوو و ده‌گه‌ڕایه‌وه هه‌ولێر، ته‌له‌ڤزیۆنه‌كه‌ی لای ماڵی (بۆتان) بوو، چووم ئه‌ویشم هێنا و ماڵێكی قشتۆكه‌م دروست كرد. خۆ ئه‌گه‌ر وانه‌بووایه، ده‌بوو مووچه‌یه‌كیشم بۆ دانانی ماڵ بێت!\nڕۆمانی (مۆزه‌خانه‌ی پاكیزه‌یی) لێ بترازێ، وه‌كوتر هه‌رسێ ڕۆمانی (ناوم سووره، قه‌ڵای سپی و به‌فر)ی ڕۆماننووسی تورك (ئۆرهان پاموك) كه وه‌رگێڕی لێهاتوو و كوردیزانی به توانا، هاوڕێم (به‌كر شوانی) هه‌ر چواریانی كردوونه‌ته كوردی، خوێندبوونه‌وه. بیستبووشم كه بۆ ئه‌وه‌ی چێژ له سه‌ردان و بینینی (مۆزه‌خانه‌ی پاكیزه‌یی)ی پاموك وه‌ربگریت، ده‌بێ ڕۆمانه‌كه بخوێنیته‌وه. پێشنیاری (كارۆخ) بۆ ئه‌وه‌ی سه‌ردانێكی مۆزه‌خانه‌كه بكه‌ین، هانی دام سه‌ر ده خوێندنه‌وه‌ی ئه‌و ڕۆمانه‌ش بنێم كه یه‌كه‌م ڕۆژ له‌گه‌ڵ خۆمم بردبوو. ڕاستییه‌كه‌ی كه (كارۆخ)م ده‌بینی، شه‌رمم به‌وه بوو بڵێم خوێنه‌رم. ئاخر ئه‌و كوڕه وه‌ك كرمی كتێب وابوو، ئه‌و ماوه‌یه‌ی لای من بوو، فرسه‌تی لێ هێنا و هه‌ندێ له‌و ڕۆمانانه‌ی من كه له‌وێ بوون، به‌تایبه‌تی ئه‌وانه‌ی (ئیزابێل ئه‌لێندی) خوێندنیه‌وه.\nبه‌هه‌رحاڵ، زۆر كه‌می مابوو ڕۆمانه‌كه ته‌واو بكه‌م، بڕیارمان دا سه‌ردانی مۆزه‌خانه‌كه بكه‌ین. به‌یانییه‌ك خۆمان پێچایه‌وه و له گۆڕه‌پانی ته‌قسیم به‌و شه‌قامه‌ی به لای چێشتخانه و كافێ ناسراوه‌كه‌ی (Van Kahvalti)، ئه‌وه‌ی (ته‌شتا وانێ)ی به‌ناوبانگ ئاماده ده‌كات، به لێژایییه‌كه‌دا شۆڕمان كرده‌وه. لێژایییه‌كه‌مان بڕی و دوای پێچكردن به‌م كۆڵان و ئه‌و كۆڵاندا، خۆمان له به‌رده‌م مۆزه‌خانه‌كه بینییه‌وه. بلیتمان بڕی و چووینه ژووره‌وه. مۆزه‌خانه‌كه كه سێ نهۆمه، دنیایه‌كی تایبه‌ته بۆ خۆی. ڕاستییه‌كه‌ی مۆزه‌خانه‌كه خۆی ڕۆمانه‌كه‌یه، به به‌رجه‌سته‌كراوی!\nتێكستی ڕۆمانه‌كه به هه‌موو ورده‌كارییه‌كانییه‌وه له‌وێیه، به شوێنكات و ڕووداوه‌كانی، به كه‌سایه‌تییه‌كانی، به كه‌لوپه‌له‌كانی، به وێنه و نامه و بیره‌وه‌رییه‌كانی، به ڕه‌شنووسه‌كانی و ئه‌و قه‌ڵه‌مانه‌یش كه ته‌واوی ڕۆمانه‌كه‌ی پێ نووسراوه، به وه‌رگێڕاوی ڕۆمانه‌كه به زۆربه‌ی زمانه‌كان. چاو به هه‌ر كونج و كه‌له‌به‌رێكیدا ده‌كه‌یت، ڕێك خه‌یاڵت ده‌چێته‌وه سه‌ر وشه‌یه‌ك، ڕسته‌یه‌ك، بڕگه‌یه‌كی ناو ڕۆمانه‌كه. ڕۆحی ڕۆمانه‌كه له‌وێ زیندووه، خوێن له جه‌سته‌یدا ده‌گه‌ڕێ، كه‌لوپه‌له‌كانی ناوی ده‌تدوێنن.\nبه كامی دڵ، نهۆم نهۆم گه‌ڕاین، سووچ به سووچه‌كانیمان پشكنی. هیچ شتێك نییه و نابینیت گرته و دیمه‌نێكی ڕۆمانه‌كه‌ت بیر نه‌خاته‌وه. سه‌رم له‌وه سوڕما، هه‌ر به ڕاست ئه‌گه‌ر ئۆرهان بۆ خۆی پاڵه‌وانه‌كه نه‌بێت، ئه‌و گه‌نجینه‌ی ئه‌م هه‌موو كه‌لوپه‌له هی كێن؟ ده‌ی ئه‌گه‌ر گه‌نجینه‌كه به‌شێك بێت له یاده‌وه‌ریی و ئه‌زموونی عیشقی كه‌سێكی تر، ئاخۆ ئاوا به ئاسان ده‌ستی تێده‌چیت، بیداته یه‌كێكی تر؟ ئه‌ی ئه‌گه‌ر ئه‌و بۆ خۆی خاوه‌نی ئه‌م هه‌موو یاد و یادگار و بیره‌وه‌رییانه نه‌بێت، كێی تر حه‌وسه‌ڵه‌ی پاراستنی ئه‌م گه‌نجینه‌یه‌ی هه‌یه كه ورده‌كاریی ئه‌و عیشقه ده‌گێڕێته‌وه؟\nكه هاتمه ده‌ره‌وه، ڕێك وه‌ك كه‌سێك كه ده‌رده كوردی هه‌بێت و به كوردبوونه‌وه ئالووده بووبێت، دووباره خه‌یاڵم چووه‌وه سه‌ر خه‌مساردی و بێباكی كورد، له پاراستن و ده‌ستگرتن به سه‌رمایه‌ی مه‌عنه‌وی و مادیی ناو مێژووی سیاسی و شۆڕشگێڕی و ڕۆشنبیری و كولتووریی خۆی. ئێ هه‌مووی 120 ساڵ به‌سه‌ر ده‌رچوونی یه‌كه‌م ڕۆژنامه‌ی كوردی تێپه‌ڕیوه، كه‌چی له كۆی (٣١) ژماره‌ی ڕۆژنامه‌كه، ته‌نیا (١٩) ژماره‌ی له به‌رده‌سته، ئه‌وانیش به هه‌زار ده‌ردی سه‌ری دۆزراونه‌ته‌وه. له میراتی شۆڕش و شۆڕشگێڕان گه‌ڕێن كه (تفه‌نگێك، فیشه‌كدانێك، دووربینێك، مه‌تاره‌یه‌ك، ئاوێنه و شانه‌یه‌كی گیرفان، تاخم ته‌راشێك، ئه‌دیداسێك، بارانگیرێك، پشتبێند - پشتێن، چین - و جامانه‌یه‌ك و……)ی پێشمه‌رگه پارتیزانه‌كان نه‌پارێزراون.\nچش له سه‌دان و هه‌زاران ده‌ستنووسی نووسه‌ر و ڕووناكبیر و منه‌وه‌ری تری كورد، كه هه‌موویان به توونی بادا چوون و كه‌س نازانێ سه‌ر و سۆراخیان له كوێیه. كه‌چی هه‌ر له‌م كوردستانه، ئینجا له‌و سه‌رزه‌وینه‌ی كه ئاگری (زه‌رده‌شت)ی تێدا كوژێنرایه‌وه و گاتاكانی سووتێنران و سه‌ری مووغه‌كانی به شمشێر په‌ڕێنران، هه‌موو ساڵێك بۆ ڕیا و بازرگانیكردن به خوا و ئاین، له‌ناو شووشه‌یه‌كدا، هه‌ندێ بابا، پێنج شه‌ش تاڵه موو و تاكه نه‌عله‌یه‌ك (مه‌گه‌ر هه‌ر خوا بزانێ، كه ئاخۆ ئه‌و ڕۆژگاره له‌و بیابانه‌دا كه‌وش و نه‌عل هه‌بوون یان نا؟) نمایش ده‌كه‌ن و مێگه‌لی ڕه‌شۆكیش، بۆ موتفه‌ڕك بۆنیان پێوه ده‌كه‌ن. من باسی ته‌نیا مۆزه‌خانه‌ی كه‌سێك ده‌كه‌م، باسی ئه‌و هه‌موو مۆزه‌خانه نیشتمانی و تایبه‌تییانه‌ی ئه‌و شاره ناكه‌م كه هه‌ر یه‌كه‌یان و مێژووی كایه‌یه‌كی ژیانی كۆمه‌ڵگه‌ی تورك ده‌گێڕێته‌وه.\nله مۆزه‌خانه‌كه دێینه ده‌ره‌وه و چه‌ند وێنه‌یه‌كی تر بۆ یادگاری ده‌گرین. ملی هه‌ورازه‌كه ده‌گرینه به‌ر، به‌و كۆڵانه‌دا سه‌رده‌كه‌وین كه ده‌مانباته پێش (وه‌قفی بێشكچی)، ئه‌مبه‌ر و ئه‌وبه‌ری كۆڵانه‌كه كافێ و چایخانه‌ن. ده‌گه‌ینه ئه‌و ناوه، ده‌رگه‌ی وه‌قفه‌كه داخراوه، ناچار ڕێك له چایخانه‌كه‌ی به‌رانبه‌ر وه‌قف داده‌نیشین، دوو چا بانگ ده‌كه‌ین و سه‌رنجی هاتوچۆی ڕێبواران ده‌ده‌ین. ئه‌و كافێ و چایخانانه هاتوچۆكاریان لێ نابڕێ، كورسیی به‌تاڵ له‌به‌ر ده‌رگه‌یان نادۆزیته‌وه. به‌ده‌م چاخواردنه‌وه‌وه باس له پاموك و به‌رهه‌مه‌كانی، له مۆزه‌خانه‌كه‌ی، له وه‌رگێڕانه نایابه‌كانی (شوانی) بۆ ڕۆمانه‌كانی ده‌كه‌ین و داخ بۆ ئه‌وه ده‌خۆین، تا ئێسته له‌ناو ئه‌و هه‌موو نموونه وه‌رگێڕدراوانه‌ی ڕۆمانه‌كه به زمانه جیاوازه‌كانی دنیا، كه له نهۆمی سه‌ره‌وه له جامخانه‌یه‌كدا دانراون، وه‌رگێڕاوه كوردییه‌كه‌ی نابینین. ئیتر نازانین، وه‌رگێڕ بیری بۆ ئه‌وه نه‌چووه دانه‌یه‌ك له وه‌رگێڕانه‌كه‌ی بكاته دیاریی مۆزه‌خانه‌كه، یان ڕه‌نگه ئه‌و كاره‌یشی كردبێت، به‌ڵام عه‌قڵیه‌تی شۆڤینی و نه‌ته‌وه‌په‌رستیی تورك، ئه‌و پارووه‌ی پێ قووت نه‌درابێت و شه‌رمی به‌وه بووبێت، زمانی كوردی، زمانی نه‌ته‌وه‌یه‌ك، كه تورك ددان به بوونی خۆی و زمانه‌كه‌یدا نانێن، له ته‌ك زمانه جیهانییه‌كانی تری وه‌رگێڕاوه‌كانی ڕۆمانه‌كه دایبنێن؟\nده‌نگه ده‌نگێك و هه‌را و هۆریایه‌ك له پشتمانه‌وه ده‌بیستین، ئاوڕ ده‌ده‌ینه‌وه، له كافێكه‌ی ته‌نیشتمانه‌وه، ژنێك ده‌یه‌وێ سه‌رنجی ڕێبواران بۆ ئه‌وه ڕابكێشێ، كه لا بده‌نه لای و به‌ختیان تاقی بكه‌نه‌وه، فاڵێكیان بۆ بگرێته‌وه، یان قاوه‌یه‌كیان بۆ بخوێنێته‌وه، یا جادوویه‌كیان بۆ بكات. دواتر ده‌پرسین و ده‌ڵێن، له‌و ناوه ژنه جادووباز و فاڵگره‌وه‌یشی زۆره و كه‌سابه‌ت به ئیشه‌كه‌یانه‌وه ده‌كه‌ن.\nسه‌رو چایه‌كی تر ده‌خۆینه‌وه و منیش جگه‌ره‌یه‌كی تر داده‌گیرسێنم و له‌و كۆمیدیایه‌ی ته‌نیشتم ڕاده‌مێنم. قه‌یرێك و (كارۆخ) ده‌ڵێ با بڕۆین. هه‌ڵده‌ستین، دوای كه‌مێك ڕۆیشتن به‌ناو پێچاوپێچی كۆڵانه‌كاندا، خۆمان له سه‌ره‌تای شه‌قامی ئیستیقلال ده‌بینینه‌وه. به‌ڕێوه‌ین و خه‌یاڵ و مه‌راقی ده‌ستنه‌گرتنی كورد به گه‌نجینه و میراتی مێژوویی و كه‌له‌پووری و فه‌رهه‌نگیی خۆی، ده‌مخۆنه‌وه و له‌پڕ ڕیكلامێك به چاوانمدا ده‌ته‌قێته‌وه. ڕۆژانی ٢٢ - ٣٠ ئۆكتۆبه‌ری ٢٠١٧، فێستیڤاڵی ساڵانه‌ی (مه‌ولانا) له (كۆنیا - قۆنیه) به‌ڕێوه ده‌چێت.\nله‌گه‌ڵ (كارۆخ) ئێستێك ده‌كه‌ین، بۆ شه‌وه‌كه‌ی پلانێك داده‌نێین، تا دوای كه‌متر له دوو مانگی تر، بێته‌وه ئێره و لێره‌وه به یه‌كه‌وه بچینه قۆنیه و له چالاكییه‌كانی ئه‌و فێستیڤاڵه‌دا كه دڵنیاین كه‌شێكی جوانی عیرفانی ده‌بێت، ئاماده بین و بڕێكیش به كووچه و كۆڵانه‌كانی ناو مێژووی ئه‌و شاره‌دا بسووڕێینه‌وه و سۆراخی سێبه‌ری حیكمه‌ته‌كانی (شه‌مس و مه‌ولانا) بكه‌ین. وه‌لێ خیانه‌تی ١٦ی ئۆكتۆبه‌ر دێت و ڕیسه‌كه‌ی من ده‌كاته‌وه خوری و نه‌ك هه‌ر فێستیڤاڵه‌كه، به‌ڵكو خۆیشم بیر ده‌چێته‌وه و له‌به‌ر شكۆی شوناس و ڕووباری خوێنی شه‌هیدان و گۆڕغه‌ریبیی ئه‌نفالكراوان نه‌بێت، تف له كوردبوونی خۆم ده‌كه‌م!


کوردیپێدیا - دەقی پەیامی کۆسرەت ڕەسوڵ لە ساڵیادی کۆچی مام جەلالدا\n📝 دەقی پەیامی کۆسرەت ڕەسوڵ لە ساڵیادی کۆچی مام جەلالدا | پۆل: بەڵگەنامەکان | زمانی بابەت: 🏳 کوردیی ناوەڕاست\nدەقی پەیامی کۆسرەت ڕەسوڵ لە ساڵیادی کۆچی مام جەلالدا\nڕۆژی 03-10-2017 واتا دوو ساڵ لەمەوبەر، دوای زیاتر لە نیو سەدە خەباتی بێووچان لە پێناوی بەدەسهێنانی مافە نەتەوەیی و دیموکراسیە ڕەواکانی گەلەکەمان سەرۆک و ڕابەرمان مام جەلالمام جەلال بۆ یەکجارەکی ماڵئاوایی لێکردین.\nمام جەلال، بۆ درێژەدان بەخەباتی ڕەوای گەلەکەمان، بۆ دیموکراسی و ئاشتی و پێکەوەژیان لە کوردستان و عێراق و ناوچەکەدا، سیمبولێکی گەورەیە، خەبات و تێکۆشانی، ئەزموونە بەنرخە و پڕ لە پەندەکانی، بۆ هەمیشە بە زیندوویی لە هزو ویژدان و مێژووی گەلەکەمان و مرۆڤایەتیدا بە زیندوویی و گەشاوەیی دەمێنێتەوە.\nبۆ راپەراندنی ئەرکە چارەنوسازەکانی ئێستاو داهاتوومان لە سەر ئاستی هەرێم و عێراق و ناوچەکە، بۆ ئەرکە حزبی و رێکخراوەییەکان، بۆ پێکەوەیی و تەبایی، پێویستیمان بە ئەزموون و روانینی مام جەلالە.\nلەم یادە پیرۆزەدا، سڵاوی ئەمەک و وەفا بۆ رۆحی پاکی سەرۆک مام جەلال دەنێرین، جەختدەکەینەوە بەردەوام دەبین لە خەبات بۆ بەدیهێنانی تەواوی ئاوات و ئامانجەکانی گەلەکەمان.\nجێگری سکرتێری گشتی ی.ن.ک\n#مام جەلال | #03-10-2019 |\n➕ ئەم بابەتە لەلایەن: (جوان عومەر ئەحمەد)ەوە لە: Oct 4 2019 11:29AM تۆمارکراوە


لەبارەی مەترسییەكانی ئەم خواردنانەوە هۆشداری دەدرێت\nنەتەوە | 20:33:28 2017-11-14 | (491) جار خوێندراوەتەوە\nئاژانسی ستانداردە خۆراكییەكانی بەریتانیا هۆشداریی دەدات، لەوەی زۆر گەرمكردنی خۆراكە نیشاستەییەكان ئەگەری تووشبوون بە شێرپەنجە زیاددەكات.\nئەو ئاژانسە ئاماژەی بەوەشكردووە، لەكاتی برژاندن، سووركردنەوەو هەڵكڕوزاندنی پەتاتەو بەرهەمەكانی (فینگەر یان چپس) و خۆراكە نیشاستەییەكانی دیكە، ئەگەر زیاد لەپێویست گەرما پێیان بگات، رێژەی ماددەی ئەكریلاماید (acrylamide) تێیاندا بەرزدەبێتەوە، كە ئەوە مادەیەكی مەترسیدارە بۆ تەندروستیی مرۆڤ.\nماددەی مەترسیداری ئەكریلاماید لەئەنجامی كارلێككردنی هەندێك شەكرو جۆرێكی ترشی ئەمینی بەنێوی ئاسپاراجین دروستدەبێت و بەپێی لێكۆڵینەوە زانستییەكان، چپسی پەتاتەو فینگەر زۆرترین رێژەی ئەو ماددە مەترسیدارەی تێدایە.\nلێكۆڵینەوەكان لەوبارەیەوە دریانخستووە، رێژەی بەرزی مادەی ئەكریلاماید لە خۆراكدا تووشبوون بە شێرپەنجە و هەندێك نەخۆشیی دەماریی زیاددەكات.\nهەربۆیە لێكۆڵەران جەختلەوەدەكەنەوە، خۆتان لە زۆر گەیاندنی گەرما بە پەتاتە بەدوور بگرن، كە رەنگەكەی مەیلەو قاوەیی دەبێت، بەڵكو تاڕاددەیەك گەرمیان بكەن رەنگەكەیان زەرد بمێنێتەوە، هەروەك پێشنبار دەكەن پەتاتەی كاڵ لەنێو بەفرگردا هەڵنەگیرێت و لە پلەی گەرمیی فێنك (سەروو شەش پلەی سیلیزی) و شوێنی تاریك بمێنێتەوە.\nئاماژە بەوەش دەكەن، نابێت منداڵان ئەو خۆراكانە زۆر بخۆن كە رێژەی ئەكریلامایدیان زۆرە، بۆ نموونە چپسی پەتاتەو فنگرچپس و هاوشێوەكانیان.


سامسۆنگ هەناردەکردنی نۆت حەوت ڕادەگرێت دوای تەقینەوەی چەند مۆبایلێک! – کەی ئای تی ئێن\nبابەتی گرینگ 31, ئاب 2016\nسامسۆنگ هەناردەکردنی نۆت حەوت ڕادەگرێت دوای تەقینەوەی چەند مۆبایلێک!\nدوای ئەوەی کۆمپانیای سامسۆنگ لەم مانگەدا مۆبایلێکی نایاب و پێشکەوتووی ڕاگەیاند بە ناوی “Galaxy Note 7”، پاش چەند هەفتەیەک دەستی کرد بە فرۆشتنی ئەم مۆبایلە لە چەند فرۆشگایەک، لەگەڵ ئەوەی لە سەرەتادا کڕیارانی مۆبایلەکە کێشەیان لە مۆبایلەکە بەدی نەکرد، بەڵام لە نوێترین پێشهاتدا ڕووداوی “تەقینەوەی مۆبایل” ـی یەکێک لە کڕیاران بەنێو پێگە تەکنەلۆژییەکان بڵاوبوویەوە.\nهەر ئەمڕۆ کۆمپانیاکە لە لێدوانێکدا بۆ پێگەی ڕۆیتەرز ئەوەی پشتڕاستکردەوە کە لە ئێستادا کۆمپانیاکە هەناردەکردنی مۆبایلی نۆت حەوت و فرۆشتنی وەستاندووە، بەپێی وتەی کۆمپانیاکەش هۆکاری ئەم وەستاندنە دەگەڕێتەوە بۆ “تاقیکردنەوەی زیاتری مۆبایلەکە لە لایەنی پتەوی”، بەبێ ئەوەی ڕوونکردنەوەی زیاتر بدات لەسەر ئەو تاقیکردنەوانە.\nبەڵام بە گوێرەی زۆربەی ڕاپۆرتەکان، هۆکاری ڕاستەقینە دەگەڕێتەوە بۆ لێکۆڵینەوە لە دوو ڕووداوی نامۆ کە لە مۆبایلەکەدا ڕوویداوە، ئەویش بریتییە لە تەقینەوەی باتری مۆبایلەکە لەکاتی بارگاوی کردنەوە.\nبەپێی بەشێک لە هەواڵەکان، لەبەر ئەوەی بارگاوی کردنەوەی مۆبایلەکە لەڕێگای تەلێکی دەرەکی (تەلەکە دروستکراوی سامسۆنگ نەبووە) بە دەرچەی USB Type-C ئەنجامدراوە بووەتە هۆی تەقینەوەی باترییەکەی، لە ماوەی پێشووشدا زۆرێک لە کۆمپانیاکان سامسۆنگیان ئاگادار کردەوە کە ئەو جۆرەی لە دەرچەی USB Type-C بەکارهاتووە لەلایەن سامسۆنگەوە بۆ مۆبایلی نۆت حەوت، جۆرێکی خراپە و لەگەڵ تایبەتمەندییەکانی مۆبایلەکە ناگونجێت. کەواتە دەبێ بەکارهێنەرانی ئەو مۆبایلە وریابن لەو حاڵەتانە و نابێ بە هیچ شێوەیەک پەنا ببەنە بەر بەکارهێنانی تەلی تەزویر و زیاندار. لەگەڵ ئەوەی ئەمانە فەرمی نین و تەنها پێشبینی کراون، بەڵام بەپێی ڕای زۆربەی شارەزایان ئەمە کێشەیەکی بچووک نییە، بەڵکو کێشەیەکی گەورەیە و چاوەڕوانی ئەوە نەدەکرا کە کۆمپانیایەکی گەورەی وەکو سامسۆنگ ئەو جۆرە دەرچەیە بەکاربهێنێت! بێگومان ئەم دوو ڕووداوە کە تا ئێستا تۆمار کراون، نیگەرانییەکی زۆریان لێکەوتۆتەوە.\nدەبێ چاوەڕوانی کۆمپانیاکە بین بۆ ڕوونکردنەوە و پێدانی زانیاری زیاتر لەسەر ئەم کێشەیە، وەستاندنی فرۆشتنی مۆبایلەکەش ئامانجی سەرەکی کۆمپانیاکەیە بۆ ئەوەی چی دیکە زیان بە کڕیاران نەگات و بە زووترین کات چارەسەری کێشەکە بکات.\nتاگەکان بابەتی گرینگ سامسۆنگ مۆبایل هەواڵ هۆشمەند


ڕوونکردنەوەیەک لە بەڕێوەبەرایەتی گشتی چاودێری‌و گەشەپێدانی کۆمەڵایەتی سلێمانیەوە\nبه‌ڕێوه‌به‌رایه‌تی گشتی ڕێز له قوتابیانی سه‌ركه‌وتووی خاوه‌ن پێداویستی تایبه‌تی ده‌نێت\nله مه‌ڕاسیمێكی شایسته‌دا، به‌ڕێوه‌به‌رایه‌تی گشتی ڕێز له دوو به‌رپرسی ده‌نێت\nله ڕۆژی جیهانی خاوه‌ن پێداویستیه تایبه‌ته‌كاندا، وه‌زاره‌تی كارو كاروباری كۆمه‌ڵایه‌تی بۆنه‌یه‌كی تیابه‌ت ڕێك ده‌خات\nڕۆژی سێشه‌ممه، 3ی 12ی 2019، به‌بۆنه‌ی ڕۆژی جیهانی هاووڵاتیانی خاوه‌ن پێداویستی تایبه‌ت، وه‌زاره‌تی كارو كاروباری كۆمه‌ڵایه‌تی له شاری هه‌ولێر بۆنه‌یه‌كی تایبه‌تی ڕێكخست‌و تیایدا ژماره‌یه‌ك دامه‌زراوه‌و ڕێكخراو خه‌ڵاتكران كه له بواری خزمه‌تی كه‌مئه‌ندام‌و خاوه‌ن پێداویستی تایبه‌ت ڕۆڵ ده‌گێڕن.\nله‌و بۆنه‌یه‌دا كه به‌سه‌رپه‌رشتی به‌ڕێز م.كوێستان موحه‌ممه‌د، وه‌زیری كارو كاروباری كۆمه‌ڵایه‌تی‌و ئاماده‌بوونی ژماره‌یه‌ك له ئه‌ندامانی په‌رله‌مانی كوردستان‌و به‌ڕێوه‌به‌ره گشتیه‌كانی وه‌زاره‌ت‌و سه‌رۆك‌و به‌رپرسی یه‌كه‌می ڕێكخراوه‌كانی بواری كه‌مئه‌ندامی‌و خاوه‌ن پێداویستی تایبه‌ت‌و نوێنه‌ره‌ی ژماره‌یه‌ك له وه‌زاره‌ته‌كان به‌ڕێوه‌چوو، به‌ڕێز وه‌زیری كارو كاروباری كۆمه‌ڵایه‌تی وته‌یه‌كی پێشكه‌شكردو له وته‌كه‌یدا سه‌ره‌ڕای دووپاتكردنه‌وه‌ی پشتیوانی خۆی‌و وه‌زاره‌ته‌كه‌ی و سه‌رجه‌م دامه‌زراوه‌كانی كۆمه‌ڵایه‌تی بۆ هاووڵاتیانی خاوه‌ن پێداویستی تایبه‌ت دووپاتكرده‌وه، هه‌روه‌ها ئه‌و كارانه‌ی خسته‌ڕوو كه كابینه‌ی نوێی حكومه‌ت و وه‌زاره‌تی كارو كاروباری كۆمه‌ڵایه‌تی له ماوه‌ی سێ مانگی ڕابردوودا ئه‌نجامیداون.\nهه‌ر له‌و مه‌راسیمه‌دا، خه‌ڵاتی وه‌زیری كارو كاروباری كۆمه‌ڵایه‌تی به‌سه‌ر (100) دامه‌زراوه‌ی حكومی‌و ناحكومیدا دابه‌شكرا كه به‌جۆرێك له جۆره‌كان خزمه‌ت به هاووڵاتیانی خاوه‌ن پێداویستی تایبه‌ت ده‌كه‌ن.\nله‌و بۆنه‌یه‌دا هه‌ریه‌كه له به‌ڕێزان م.عومه‌ر گوڵپی، به‌ڕێوه‌به‌ری گشتی چاودێری‌و گه‌شه‌پێدانی كۆمه‌ڵایه‌تی له پارێزگای سلێمانی‌و نه‌هرۆ عه‌بدوڵا، به‌ڕێوه‌به‌ری تۆڕی پاراستنی كۆمه‌ڵایه‌تی سلێمانی‌و ئاشتی نوری، به‌ڕێوه‌به‌ری چاودێری كه‌مئه‌ندامانی سلێمانی‌و به‌رزان مه‌حمود، به‌ڕێوه‌به‌ری چاودێری كۆمه‌ڵایه‌تی ده‌ربه‌نیخان‌و به‌رزان كه‌ریم، به‌ڕێوه‌به‌ری چاودێری كۆمه‌ڵایه‌تی چه‌مچه‌ماڵ‌و به‌هار عه‌بدوڕه‌حمان، به‌ڕێوبه‌ه‌ری په‌یمانگای هیوای نابیستانی سلێمانی‌و نازه‌نین عه‌لی، به‌ڕێوه‌به‌ری په‌یمانگای هانا له سلێمانی‌و كه‌چاڵ عه‌لی، به‌ڕێوه‌به‌ری په‌یمانگای ئاوات‌و مه‌ریوان له‌تیف، به‌ڕێوه‌به‌ری په‌یمانگای ڕووناكی له سلێمانی به نوێنه‌رایه‌تی به‌ڕێوبه‌رایه‌تی گشتیمان به‌شداری مه‌راسیمه‌كه‌بوون.\nسلێمانی: بەڕێوەچوونی گفتوگۆیەکی کراوە لەسەر توندوتیژی دژ...\nبەڕێوەبەرایەتی گشتی چوار پۆستی بەتاڵ بە شێوەی کێبرکێ پڕ ...\nپه‌یمانگای ڕووناكی بۆ په‌روه‌رده‌و فێركردنی نابینایان یاد...\nبه ڕێزلێنان له چه‌ند ده‌ستپێشخه‌رێك، له شاری سلێمانی ڕۆ...\nبه‌ڕێوه‌به‌ری گشتی له‌گه‌ڵ ستافه‌كانی ماڵی داڵده‌دانی ژ...\nعومەر گوڵپی: لە ماوەی ١١ مانگی ڕابردوودا، ١٩١ ژن داڵدەدرا...\nوه‌زیره كارو كاروباری كۆمه‌ڵایه‌تی به‌هاوڕێیه‌تی به‌ڕێوه...\nوەزارەتی کارو کاروباری کۆمەڵایەتی ڕەشنوسی یاسای پاراستن...\nۆرک شۆپێك بۆ هه‌ڵسه‌نگاندنی پڕۆگرامی پاراستنی منداڵ له‌سه...\nبه‌سه‌رپه‌رشتی به‌ڕێوه‌به‌ری گشتی، به‌ڕێوه‌به‌رایه‌تی تۆ...


دەوڵەتی "موودی" شوناسی ئیسلامی لە هیند دەسڕێتەوە - Mehr News Agency\nAP ١٣٩٨ Esfand ١٤ ٠٩:٤٥\nNews Code 31344\nئاژانسی هەواڵی مێهر، بەشی نێودەوڵەتی – ڕەزا عەموویی: سەفەری ئەم دواییەی ترامپ بۆ هێند ئەگەرچی بە ئامانجی سیاسی و ئەمنی ئەنجام درا، بەڵام ئاگری شەڕی ئیتنیکی و مەزهەبی لەو وڵاتەدا دیسان گەشاندەوە.\nهێند لە ماوەی دوو ساڵی ڕابردوودا دژوارترین رۆژانی خۆی لە ناکۆکیی نێوان موسڵمانان و هێندووەکاندا ئەزموون کرد؛ لە کاتێکدا کە دەستووری ئەو وڵاتە جەخت لە عەلەمانییەت دەکا.\nدوا ڕەوتی ناڕەزایەتی موسڵمانانی هێندی لە کاتی سەفەری ئەم دواییەی سەرۆک کۆماری ئەمریکا بۆ ئەو وڵاتە دەستی پێ کرد و میدیاکانی دەوڵەتی هێند ڕایانگەیاند کە ناڕەزایەتیی موسڵمانان بۆ دژایەتی یاسای پێداچوونەوە بە هاووڵاتێتی بووە و خەڵکی خوازیاری هەڵوەشانەوەی یاسای هەڵاواردنی مەزهەبین.\nئەو ناڕەزایەتیانە زۆر زوو بە هەمووی ئەو وڵاتەدا پەرەی سەند و بە دەستێوەردانی هێندووگەلی ڕادیکاڵ، ڕەواڵەتێکی توندوتیژانەی بە خۆوە گرت و بە وتەی سەرچاوەگەلی فەرمی دوای هێرشەکان بۆ سەر موسڵمانان، زیاتر لە ٤٠ کەس کوژرا و سەدان کەسیش بریندار بوونە.\nناڕەزایەتیی هەزاران موسڵمانانی هێندی هاوکات بوو لە گەڵ سەفەری ڕۆناڵد ترامپ و لە دژی ئەو و سیاسەتگەلی ڕاستگەرا و سەرکوتگەرانەی نارێندرا موودی لە شارە جۆراوجۆرەکانی هێند و لە بەرامبەردا هێندووەکان هێرشیان کردە ماڵ و بازاڕ و مزگەوتی موسڵمانانیان. پێکدادانەکان سەرچاوە لە پەسندکراوی پەرلەمانی هێند لە کوتایی ساڵی ٢٠١٩ دەگرێت کە تێیدا هاوکاتی داکۆکی لە شوناس و هاووڵاتێتی هێندووەکان، نکۆڵی لە شوناسی موسڵمانانی هێند دەکات.\nبە گوێرەی رۆژنامەنووسانێک کە لە نزیکەوە شایەدی ڕووداوەکان بوون، پۆلیس و هێزەکانی دەوڵەتی بە تاوانباری ئاڵۆزییەکان دەزانن و دەڵێن هێزەکانی ئاسایشی هێند لە دەوڵەتی ڕاستگەرای نارێندرا موودی هیچ هەنگاوێکی پێویستیان بۆ پێشگری لە تاڵان و ئاگردرانی گەڕەکە موسڵمانەکان نەدا.\nپڕۆژە یاسای قبووڵ کردنی هاووڵاتێتی کۆچبەرانی ناموسڵمان لە وڵاتانی دیکەوە کە بە ١٢٥ دەنگی ئەرێنی لە بەرامبەر ١٠٥ دەنگی نەرێنی لە دیسامبێری ٢٠١٩ لە ئەنجومەنی ڕیش‌سپیانی هێند پەسند کرا، وێرای خستنە پەراوێزی دووسەد ملیۆن موسڵمانی ئەو وڵاتە و سووکایەتی بە مادەیاسای یەکسانی داکۆکی لێ کراوە لە دەستووری ئەو وڵاتە، مەرجی پێدانی هاووڵاتێتی بە کۆچبەرانی نایاسایی ئەفغانی، بەنگڵادێشی و پاکستانیی، بە شێوەیەکی هەڵاواردنی ناموسڵمان بوونیان ڕادەگەیێنێت.\nزیاتر لە ٧٠٠ کەسایەتی ناسراوەی هێندی و لەوان پارێزەران، ئاکادیمییەکان و ئەکتەرانی سینەما بە واژۆکردنی ڕاگەیێندراوێک ئەو پڕۆژەیاسایان ئیدانە کرد و لە دەوڵەتی هێند پێداگرە لە تێوەگلاندنی وڵات لە ئاژاوە و ئاڵۆزییەکی بەربڵاو.\nئەوە لە کاتێکدایە کە پێشتریش پارتی بەهارتیا جاناتا بە سەرۆکایەتی موودی و بۆ ڕەزامەندیی ناوەندگەلی نەتەوەپەرەست دەستی دابووە سڕینەوەی ناوی زۆربەی ئەو شوێنەوارە مێژووییانەی کە سەرچاوەی ئیسلامیان هەیە. بۆ وێنە ناوی شاری ٤٥٠ ساڵەی "ئەڵڵائاباد"ی کردۆتە شاری پرایاگ یان پرایاگراج یان گەڕەکی "فەیزئاوا"ی بۆ "ئایۆدیا" گۆڕیوە و بڕیارە ئەم پلانە شارەکانی ئاگرای شوێنی تاج مەحەڵ و ئەحمەدئاواش بگرێتەوە.\nبەوجۆرە پێدەچێ دەوڵەتی بنیاتگەرای هێند هەوڵێکی بەربڵاوی بۆ سڕینەوەی شوناس و هێماکانی ئیسلامی وڵاتی هەفتا و دوو گەلی دەست پێکردووە و وەک خۆی دەڵێ دەیەوێ هێند بگەڕێنێتەوە بۆ هێندووەکانی و بەم کارە هاوکاتی خستنە پەراوێزی موسڵمانان لەو وڵاتە دەیەوێ پشکی ئەوان لە مێژوو و ڕابردووی هێند بسڕێتەوە.\nدیارە بە گوێرەی کۆمەڵناسان ئەنجامی نکۆڵی و بایکۆتی بەشێکی کۆمەڵگای هێندی، بنیاتگەری و زەبروزەنگی لای کەمینەکانی ئەو وڵاتەی بە دواوە دەبێ و لە دڵی کەلێنە ئیتنیکییەکاندا ئەگەری سەرهەڵدانی ئاژاوە و ناسەقامگیرییەک هەیە کە داهاتووی هێند تێوەدەگلێنێت.


https://1baiser.com ویلایه‌تی سه‌رۆكی ده‌سته ״هه‌ستیاره‌كان״ی هه‌رێم كۆتایی دێت |\nHome ڕاپۆرت ویلایه‌تی سه‌رۆكی ده‌سته ״هه‌ستیاره‌كان״ی هه‌رێم كۆتایی دێت\nویلایه‌تی سه‌رۆكی ده‌سته ״هه‌ستیاره‌كان״ی هه‌رێم كۆتایی دێت\non: شوبات 23, 2017 In: ڕاپۆرت, سەرەکیNo Comments\nپه‌رله‌مان كارا نییه تا یه‌كلاییان بكاته‌وه\nسه‌رۆكى به‌شێك له ده‌سته و دامه‌زراوه‌كانى هه‌رێمى كوردستان ماوه‌ى یاساییان ته‌واو ده‌بێت بێ ئه‌وه‌ى دەسه‌ڵاتێك هه‌بێت بۆ نوێكردنه‌وه‌یان به هۆى په‌ككه‌وتنى په‌رله‌مانى كوردستانه‌وه، له كاتێكدا ئه‌و ده‌ستانه پرسه هه‌ستیاره‌كانى گه‌نده‌ڵى و چادێریى مافى مرۆڤ و ناوچه جێناكۆكه‌كانیان به ده‌سته‌وه‌یه.\nچوار ده‌سته‌ى چاودێر و به‌دواداچوونى بواره هه‌ستیاره‌كانى هه‌رێمى كوردستان، یان واده‌یان كۆتایی هاتووه یان به‌ره‌و كۆتایى ده‌چن بێ ئه‌وه‌ى ئایینده‌ى نوێكردنه‌وه‌ى كاره‌كانیان دیار بێت.\nده‌سته‌ى سه‌ربه‌خۆى مافه‌كانى مرۆڤ له ٢٧ـی ١ه‌وه واده‌ى سه‌رۆكایه‌تییه‌كه‌ى كۆتایی هاتووه و ده‌سته‌ى گشتیى ده‌ستپاكیى هه‌رێمى كوردستانیش له مانگى پێنجى ئه‌مساڵدا واده‌ى سه‌رۆكایه‌تیى كۆتایی دێت و هه‌مان چاره‌نووسیش له مانگى نۆدا چاوه‌ڕێى سه‌رۆكى دیوانى چاودێریى دارایی ده‌كات و ساڵى داهاتووش واده‌ى سه‌رۆكى ده‌سته‌ى گشتیى ناوچه كوردستانییه‌كانى ده‌ره‌وه‌ى ئیداره‌ى هه‌رێم كۆتایی دێت.\nبه پێى یاسای ئه‌و ده‌ستانه په‌رله‌مانى كوردستان تاكه ده‌سه‌ڵاته كه بتوانێت واده‌ى سه‌رۆكایه‌تییه‌كه‌یان یه‌كلایی بكاته‌وه، ئه‌وه‌ش له كاتێكدایه كه ماوه‌ى زیاد له ساڵێكه په‌ك خراوه.\nزیا پتروس سه‌رۆكى ده‌سته‌ى سه‌ربه‌خۆى مافه‌كانى مرۆڤ وه‌ك خۆى ده‌ڵێت بیست ڕۆژ به‌ر له كۆتاییهاتنى واده‌ى پۆسته‌كه‌ى نووسراوى ئاڕاسته‌ى په‌رله‌مان كردووه و تێیدا ئاماژه‌ى به‌وه‌ش داوه كه واده‌كه‌ى ته‌واو بووه به‌بێ ئه‌وه‌ى وه‌ڵام بدرێته‌وه.\nزیا بترس به ״ئاژانس״ى وت: ״له‌به‌ر ئه‌وه‌ى سه‌رۆكى ده‌سته‌ى مافه‌كانى مرۆڤ جێگرى بۆ دانه‌نراوه تاوه‌كو له كاتى پێویستدا ئیشوكاره‌كان به‌ڕێوه ببات ناتوانم ده‌ستەكه جێ بهێڵم، ده‌بێت به فه‌رمانى په‌رله‌مان خانه‌نشین بكرێم و بچینه ماڵه‌وه و ئێستا به‌رده‌وامین له كاره‌كانى خۆمان تاوه‌كو بارودۆخه‌کە یه‌كلا ده‌كرێته‌وه״.\nبه پێى یاسای ئه‌و ده‌ستانه سه‌رۆكایه‌تییه‌كانیان بۆ ماوه‌ى چوار ساڵه، كه ده‌بێت ویلایه‌ته‌كه‌ی له په‌رله‌مان نوێ بكرێته‌وه به ده‌نگدان یان كه‌سێكى تر هه‌ڵبژێردرێت.\nئه‌نوه‌ر ئه‌حمه‌د سه‌رۆكى ده‌سته‌ى گشتیى ده‌ستپاكیى هه‌رێمى كوردستان به ״ئاژانس״ى وت: ״له كۆتایى مانگى پێنجى ئه‌مساڵدا كۆتایی به ده‌سه‌ڵاتى یاساییم دێت، بۆ ئه‌و مه‌به‌سته چاوه‌ڕێى كاراكردنه‌وه‌ى په‌رله‌مانم بۆ ئه‌وه‌ى له كاتى پێویستدا بڕیار بدرێت له‌سه‌ر به‌رده‌وامیدان به كاره‌كانم یان هه‌ڵبژاردنى كه‌سێكى تر بۆ شوێنه‌كه‌م، ئه‌گه‌ر په‌رله‌مانیش كارا نه‌كرێته‌وه، به نووسراو سه‌رجه‌م فراكسیۆنه‌كان ئاگادار ده‌كه‌مه‌وه و له كاتى خۆیدا قسه‌ى خۆمم ده‌بێت״.\nكۆتاییهاتنى ده‌سه‌ڵاتى سه‌رۆكى ئه‌و دامه‌زراوانه له كاتێكدایه ماوه‌ى كارپێكردنى یاساى به‌رنگاربوونه‌وه‌ى تیرۆر له ناوه‌ڕاستى مانگى ته‌مووزى ساڵى ڕابردووه‌وه كۆتایى پێ هاتووه كه ئه‌ویش له ده‌سه‌ڵاتى په‌رله‌ماندایه واده‌كه‌ى درێژ بكاته‌وه.\nسالار مەحمود ئه‌ندامى په‌رله‌مانى كوردستان له فراكسیۆنى یه‌كێتیى به ״ئاژانس״ى وت: ״به پێى یاسا ئه‌و ده‌سته و دامه‌زراوانه ده‌رفه‌تى كاركردنیان بۆ ماوه‌ى چوار ساڵه، بۆ جارێكیش ده‌توانرێت ده‌سه‌ڵاتیان بۆ نوێ بكرێته‌وه، به‌و میكانیزمه‌ى كه پێشتر ده‌سه‌ڵاتیان پێ دراوه و ته‌نیا په‌رله‌مانیش ده‌توانێت ده‌سه‌ڵاتیان پێ بداته‌وه و هیچ ده‌سەڵاتێكى تر نییه له هه‌رێمى كوردستاندا ده‌سه‌ڵاتى یاسایى بۆ ئه‌و دامه‌زراوانه تازه بكاته‌وه״.\nوتیشی: ״له‌كاركه‌وتنى ئه‌و دامه‌زراوانه زیانگه‌یاندنه به ئه‌و دۆسیانه‌ى كه كارى له‌سه‌ر ده‌كه‌ن، حكوومه‌تى هه‌رێم به مه‌به‌ست ده‌یه‌وێت ئه‌و دامه‌زراوانه ڕۆڵ و كاریگه‌رییان نه‌مێنێت، نایانه‌وێت مه‌بده‌ئى شه‌فافییه‌ت سه‌ر بگرێت، په‌كخستنى په‌رله‌مان بۆ ئه‌وه بوو به‌ده‌ر له یاسا ده‌سه‌ڵات به‌ڕێوه ببرێت״.\nئه‌نوه‌ر قادر ئه‌ندامى په‌رله‌مانى كوردستانیش له فراكسیۆنى گۆڕان به ״ئاژانس״ی وت: ״به هۆى په‌كخستنى په‌رله‌مانه‌وه ناتوانرێت ماوه‌ى كارى سه‌رۆكى ئه‌و ده‌زگایانه درێژ بكرێته‌وه، بۆیه ده‌بێت كاره‌كانیان ڕابگرن له‌به‌ر ئه‌وه‌ى به‌رده‌وامیدان بە به‌ڕێوه‌بردنى كاره‌كانیان نایاساییه״.\nهاوكات فه‌رحان جه‌وهه‌ر ئه‌ندامى په‌رله‌مانى كوردستان له فراكسیۆنى پارتى جه‌خت له‌وه ده‌كاته‌وه كه ته‌نیا چاره‌سه‌ر بۆ یاساییبوونى سه‌رۆكى ئه‌و ده‌ستانه په‌رله‌مانى كوردستانه و به‌بێ كاراكردنه‌وه‌ى كێشه‌ى سه‌رۆكى ده‌سته‌كانیش چاره‌سه‌ر نابێت.\nفه‌رحان جه‌وهه‌ر به ״ئاژانس״ى وت: ״دواى ته‌واوبوونى ماوه‌ى یاسایى سه‌رۆكى ده‌سته‌كان هه‌ر بڕیارێك بدرێت و به‌دواداچوونێك بكه‌ن نایاساییه، به‌ڵام به پێى ئه‌مرى واقیع به‌رده‌وام ده‌بن له كارى خۆیان، تاوه‌كو چاره‌سه‌ركردنى كێشه سیاسییه‌كان و كاراكردنه‌وه‌ى په‌رله‌مان״.\nله ڕووى یاساییه‌وه به‌رده‌وامبوونى سه‌رۆكى ده‌سته‌كان له كاره‌كانیان كێشه‌ى یاسایى تێدا ده‌بێت گه‌ر واده‌كه‌یان كۆتایی بێت، به‌وه‌ش كێشه ده‌كه‌وێتە سیستمى به‌ڕێوه‌بردنى ئه‌و ده‌سته و ده‌زگایانه‌وه.\nعه‌بدولقادر ساڵح پسپۆڕى یاسایی به ״ئاژانس״ى وت: ״دیاریكردنى كاتى ته‌واوبوونى ده‌سه‌ڵاتێك یان یاسایه‌ك و ته‌واوبوونى كاتى موماره‌سه‌كردنى ده‌سه‌ڵاته‌كه یان یاساكه، به حوكم تۆمه‌تباره به عه‌یبى زه‌مه‌نى، واته له ڕووى زه‌مه‌نه‌وه ئه‌و كه‌سه ده‌سه‌ڵاتى ئه‌و بڕیاره‌ى نه‌بووه كه ده‌رى كردووه و هه‌ر بڕیار و ڕێوشوێنێكیش ده‌ربكرێت به‌تاڵه״.\nوتیشى: ״هه‌رێمى كوردستان كێشه‌ى یاسایى گه‌وره‌ى هه‌یه له هه‌مان كاتیشدا دادگاى ده‌ستووریى نییه بۆ یه‌كلاییكردنه‌وه‌ى گرفته یاساییه‌كان، ئه‌وه‌ى له هه‌رێمدا ڕووی داوه له دنیاى یاسادا شتى وا نه‌بووه، یاسا له‌سه‌ر گریمانه داده‌نرێت״.\nدێنێ له پێنج وانه‌دا كه‌وت و به ده‌مانچه‌كه‌ى باوكى خۆى كوشت\nپڕۆژه‌كه‌ى حه‌كیم لایه‌نه كوردییه‌كانى دابه‌ش كرد\n«من درۆم کرد، من ئەم کتێبەم نەخوێندووەتەوە»\nخانمه كه‌مانچه‌ژه‌نێك هه‌رای نایه‌وه\nلە 14 ڕۆژی ساڵی نوێدا 13 كەس بە چەك كوژراون\nبینای سەرۆکایەتیی هەرێم ڕادەستی نێچیرڤان بارزانی ناکرێت


کۆلێجى زانست بڕوانامەى بەشداریکردن دەبەخشێتە بەشداربوانى پرۆژەى نەوەکانى ئاشتى لە هەڵەبجە\nلەپاش بەشداریكردنیان بۆ ماوەى ٤٠ کاتژمێر لە پرۆژەى نەوەکانى ئاشتى لە هەلەبجە ، ئەمڕۆ چوارشەممە ڕێکەوتى 2017/11/22 كۆلیژی زانستی زانكۆی هەڵەبجە لە مەراسیمێكدا بڕوانامەی بەخشییە خوێندكارانی بەشداربوو لەو خولەدا كەلەلایەن رێكخراوی (یاو) بەهاوكاری كۆلیژی زانست ئەم خولە سازكرابوو بۆخوێندكارانی کۆلێجی زانستی زانكۆی هەڵەبجە.\nسەرەتای مەراسیمەكە بەووتەی بەڕێز م.كاروان مەهدی رەئوف وەك سەرپەرشتیاری خولەكە دەستی پێكردوو تییایدا سوپاس و دەستخۆشی خۆی بۆ خوێندكارانی بەشداربوو دەربڕی و سوپاسی رێكخراوی یاوی كرد بۆ هەماهەنگیان لەگەڵ زانکۆى هەڵەجە بۆكردنەوەی ئەم جۆرە خولانە لەناو زانكۆدا تاكو خوێندكاران باشتر سودمەندبن.\nدواتر د. سوركیو صلاح ڕاگری كۆلیژی زانست لەوتەیەکدا دەستخۆشی خۆی ئاراستەی م كاروان كرد بۆ هێنانی ئەم جۆرە پڕۆژانە بۆ ناو زانكۆ و سوپاسی سەرۆكی بەشی كۆمپیتەرییشی كرد بۆ واڵاكردنی هۆڵی تاقیگەكان بەڕووی خوێندكارانی بەشداربوو ئەم خولەدا لەووتەیەكدا بۆ خوێندكاران وتی : زانستی كۆمپیوتەر زانستێكە هەمیشە پێویستی بەتازەبوونەوە هەیە بۆیە لێرەوە هانی ئیوەی خوێندكاران ئەدەم كە بەشداربن لەم جۆرە خولانەدا تاكوو زۆرترین زانیاریان هەبێت.\nلەكۆتایی مەراسیمەكەشدا خەڵاتى ڕێزلێنان لەلایەن ڕاگرى کۆلێجى زانستەوە بەخشرایە سەرپەرشتیارى پرۆژەکە و بڕوانەی بەشداریكردن لەلایەن مامۆستایانى کۆلێجى زانستەوە بەخشرایە خوێندكارانی بەشداربوو.\nپڕۆژەى نەوەکانى ئاشتى پرۆژەى کۆنسوڵخانەى ئەمریکایە لە عێراق بەهاوکارى ڕێکخراوى (YAO) و زانکۆى هەلەبجە خولێکى ٤٠ کاتژمێرییان بۆ خوێندکارانى بەشی کۆمپیوتەر سەر بە کۆلێجى زانستى زانکۆى هەڵەبجە ئەنجامدا.\nبه‌روار : 2017-11-22 كات :00:01 بینراو : 1646


حکومەتی هەرێمی کوردستان لە سەرەتای داڕشتنی سیاسەتی وزەدا بەرنامەی بنیاتنانی تواناکانی راگەیاندووە بۆ زامنکردنی ئەوەی سوودی راستەقینەی سامانی نەوت و غازمان لە سەرانسەری هەرێمی کوردستاندا هەستپێکراوە و بۆ بەرەوپێشبردنی شارەزاییەکانی ناوخۆدا بەکار دەهێنرێت.\nلەگەڵ ئیمزاکردنی گرێبەستی بەرهەمهێنانی هاوبەشی حکومەتی هەرێمی کوردستاندا، کۆمپانیاکانی نەوت بڕە پارە یان پاداشتێک دەدەن بۆ بەرنامەی بنیاتنانی تواناکان ، کە پارەیەکە لە سەرەتادا دەبەخشرێت بۆ پشتگیریکردنی بەرنامە کۆمەڵایەتیە گەورەکان لەوانەش پەرەپێدانی ژێرخانی ئابووری. ئەم پاداشتانە بۆ پشتگریکردنی پرۆژەکانی وەک نەخۆشخانە، نیشتەجێبوون، قوتابخانە، زانکۆ، وێستگەکانی چارەسەرکردنی ئاو، فریاگوزاری مرۆیی، ئاساییش و هەروەها بۆ بەرنامە پیشەیی و تەکنیکیەکان و خوێندنی باڵا بەکاردەهێنرێن لەپێناو یاریدەدانی گەشەی هێزی کاری کوردستاندا.\nسەرباری ئیمزاکردن لەسەر پاداشتەکانی بنیاتنانی تواناکان، کۆمپانیاکان بڕە پارەیەکی تریش دەدەن بۆ بنیاتنانی تواناکان کاتێک نەوتی قازانج (profit oil) بەرهەمدەهێنن، کە لە 2012 دا بریتی بووە لە سەدا 2.4 بۆ 4.8 ی نەوتی قازانج.\nلە رێی ئەو پارە و پاداشتانەوە کە بە دیاریکراوی لە گرێبەستەکانی بەرهەمهێنانی هاوبەشدا بۆ بەرنامەکە تەرخانکراوە، هانی کۆمپانیاکان دەدرێت و بە پێی یاساش داوالێکراون ئاسانکاری بکەن لە گەشەپێدانی هێزێکی کاری ناوخۆیی تۆکمە و خزمەتگوزاری و ژێرخانێکدا کە لە داهاتوودا پشتی پێ ببەسترێت. بەرنامەکانی خستنەسەرکاری قوتابیانی زانکۆ یارمەتیدەرن لە فراوانکردنی هێزی کاری ناوخۆییدا. لە پێناو بەرفراوانکردنی هێزی کاری ناوخۆییدا، پلانی کردنەوەی سەنتەری نوێی راهێنانی پیشەیی داڕێژراوە بۆ پشتگیریکردنی دامەزراندنی ناوخۆیی لە سەرانسەری کەرتەکەدا.\nسەیری ئەم فلیمە دە خولەکیە بکە بە ناوی کوردستان _ کازیوەیەکی نوێ دەربارەی پاداشتەکانی بنیاتنانی تواناکان کە لە لایەن کۆمپانیاکانەوە دەدرێت و بەشدارن لە بنیاتنانی ژێرخان و خزمەتکردنی کۆمەڵگەکاندا.\nهەروەها بڕوانە ئەم خشتەیەی خوارەوە بۆ بینینی پاداشتەکانی بنیاتنانی تواناکان کە لە هەموو گرێبەستەکانی بەرهەمهێنانی هاوبەشەوە وەرگیراون و چۆنیەتی بەکارهێنانیان:\nبەش: THE MINISTRY


كەركوك بەو كاراكتەرانەی بەغدا نابرێتەوە؟! – Denegkan\nbyئاسۆ\tAugust 3, 2008\tگشتی\nبەردەوام كورد بە شەرمنی كار ئەكات و لە كاتی شكستەكانیشدا پەنا ئەباتە بەر كارتی فشاری جەماوەرو ئەم شەرمنیە ئەپێچێ لە خۆی بۆ ئەوەی نەنگی و شكست و گەندەڵی و دانوستانەكانی خۆی پێ داپۆشێ لەبەرانبەر دەسەڵاتەكانی بەغدا، ئەو كێشەو پەرەسەندنە نەگەتیڤانەی كە روویدا لە هەمبەر كەركوك بەدەرەجەی یەكەم لاوازی شەرعیەتی ئەداو نەهجی نوێنەرانی كوردە لە بەغدا پێش ئەوەی خەڵكی دیكە بێت، كەركوك و كێشە رەواكەی و چارەسەریەكەشی لە هیچ شوێنێكی عیراقدا نییە لە كەركوك خۆیدا نەبێت واتە بە خوێنی كەركوكیانە، واتە دیدی چارەسەریانە بۆ كەركوك دیدێكی كەركوكیانەیەوبەس، نەلەبەغداو نەلەپەرلەمان و نە لە ئەجنداكانی مالیكی و تاڵەبانی و بارزانیشدا نییە؟ ئەوە 5 ساڵە كەیسی كەركوك لە بەغدایە تازە بەتازە دەبێ لە كەركوك خۆپیشاندانی بۆ بكەین و خوێنی بۆ برێژین؟ دەسەڵاتی بەغدا زۆر چالاكانە ماڵی خۆی رێكخستەوەو بنەما دەوڵەتی و جڤاگیەكانی ئەوەندەی دیكە قایمكردو ئێستا ئیدی گەمەی دیموكراسی و سیاسی ئەكات و لەم گەمەیەشدا نابێت كورد توڕە بێت، كوردیش ئەگەر خۆی بە خاوەنی شەرعیەتی دەستووری و یاسایی ئەزانێت با كارت و گەمەكانی خۆی بەكاربهێنێ و واز لە موجامەلات و شەرمنی سیاسی بهێنێ؟ كاتی خۆی وتمان كەركوك بەو وێرانییە زیانێكی رۆحی و مەعنەوی زۆر ئەدات لە تاكی كوردی و لە تەواوی كوردستان و دواخستنی مادەی 140یش ئەوەندەی دیكە شەرعیەتی كورد لە بەغداد لاواز ئەكات، هەر واش بوو ئێستا ئەزانین چەندە شەرعیەتمان كەم بۆتەوە لە بەغداد!! ئەوەبوو ئەم كێشانەی دواتری لێكەوتەوە بە دەركردنی یاسای ژمارە 24 كە گەر جێبەجێ بكرێت زیانە مەترسیدارەكەی هیچ كەمتر نابێت لە سیاسەتی تەعریب و تەبعیسی 35 ساڵەی بەعس، وە ئەم زیانە مەترسیدارانە خراپ ئەشكێتەوە بەسەر گوتاری سیاسی كوردیدا، كەركوك لە مێژووی ئێمەدا لەو پەری بێدەسەڵاتی و بێ پارەیی و بێ پشتیوانی دەرەكیدا قورساییەكەی ببوە هەوێنی شۆرشگێری و موقاومەتی كوردی كەچی ئێستا خاوەنی هێزی لۆجستیكی و پاڵپشتی دەرەكیشین كەچی ئەم شارە لە لاوازترین دەورەی سیاسی و فەرهەنگی خۆیدایەو خەریكە ئەیدۆرێنین، ئێستا ئەم زیانە بەرەو فراوانبوون ئەچێت و پێچاویانەتە زۆر مەسەلەی حەساس و ووردەوەو كورد مەحاڵە سەری لێدەركات، ناسیۆنال مەزهەبەكانی شیعە هەروەك سونیە سەدامیەكان ناخوازن كورد وەكو پێویست سود لەو ئازادی و دیموكراسیەتە وەربگرێ و كەركوك ئاسایی بێتەوە، تا ئێستا كورد گوتارێكی نییە كە بتوانێت روبەروی ئەو دۆخە دژوارە بوەستێت و بڵێ ئەمە ئەجندای منەو ئەمە لە نەگۆرەكانی نەتەوەی منە و سازش هەڵناگرێت، ئەم لاوازیەش پەیوەستە بە شەرعیەتی ئەو فراكسیۆنە پەرلەمانتاریەی كورد كە ئەوەندە ناچالاكن مرۆڤی كورد شەرم دای ئەگرێت كە دەنگیان پێ بەخشین، ئەبێت بزانین پەرلەمان مەیدانی جەنگی حیوارەكان و مەیدانی دەستخستنەوەی ئەو مافانەیە كە تائێستاش جەنگی ئەوێت بۆ لێسەندنەوەی و بەداخەوە جەنگاوەرەكانمان تائێستا لە ئاستی ئەو ململانێیەدا نین، ئەوان كاراكتەری ئەو مەیدانە نین و بە خواهیشت و مەحسوبیەت و دڵرازیكردنی خێڵ و عەشیرەت و حیزب و بنەماڵە دانراون و ناتوانن شەری دەستووری و یاسایی و نەتەوەیی و سیاسی و ئابوری پەرلەمانی بكەن، بە پێچەوانەوە عەرەبەكان و نەتەوەكانی دیكە كە لە پەرلەمانی عیراقین هەموویان ئەهلی پسپۆری و عەقیدەن بۆ عەرەب و عیراق و ئێمەش ئەهی كەیف و ئیمتیازو سەفەرو ئیفادو سازشكردن!؟ ئەبێ دەرك بەوە بكەین كەركوك نەبێت كورد نە هیچی دەستكەوتوەو نە هیچیشی دەست ئەكەوێت و پۆستەكانی بەغداش ئەكاتە پۆستی كارتۆنی و بۆش، بەردەوام مالیكی و عەرەبەكانی دیكە هەوڵی ئاسایی بونەوەی كەركوك بۆ دۆخی كوردبوون و ئاسایی بوون دوائەخەن و دۆزی كوردیش لەم شارەدا ئەخەنە حاڵەتێكی دژوارترو كێشەی شەرعیەت و خاوەندارێتیمان بۆ ئەخوڵقێنێتەوە كە 100 ساڵە كورد شەری مان و نەمانی لەسەر ئەكات، ئەمە گوتاری ناسیۆنالیزم و فاشیزمی عەرەبیە كە گۆرانی بەسەردا نەهاتووەو هەوڵێكی فریودەرانەی دیكەیە تا كەركوك بۆ دەیان ساڵی دیكە ووشك بكەنەوە لە ئینجانەیەكی عەرەبیدا، ئایا بارزانی و تاڵەبانی كە دەیان خانوو ڤێللایان لە هاوینە هەوارەكانی كوردستان و سەری رەش و قەلاچوالان هەیەو لە كەركوك خاوەنی كەپرێكی بچكۆلانەش نین ئەتوانن پێمان بڵێن كەركوك ئێستا لەو فەرهەنگەی ئەواندا چی كوردستانە و چ جێكەوتەیەكی سیاسی و نەتەوەیی هەیەو بەراست لای ئەوان كەركوك لەدەست نەچووە؟ ئەتوانن تەفسیری ئەو فەرامۆشیەمان بۆ بكەن كە بۆ كەركوك ئەكرێ و داویانەتە دەستی قەدەرو هەڵبژاردن و گەمەی دیموكراسی و فشاری خۆپیشاندەران؟ ئەی ئەو كەمتەرخەمیە گەورەیەی كە بۆ مادەی 140 كرا كێ لێی بەرپرسیار بوو؟ ئەی دەركردنی یاسای 24ی هەڵبژاردنی پارێزگاكان لە 22ی تەمموزی 2008 كێ كەمتەرخەم و بەرپرسكرا تیایدا خۆمان یان ئەوان؟ ئایا ئیدی رەوایە ئەوەندە بە دروشمی سیاسیەوە مامەڵە بە كەركوكەوە بكەین و هێشتا نەزانین كەركوكمان دۆراندووە یان بردومانەتەوە؟! رای من وایە كەركوك و كێشە رەواكەی زۆر لەوە گەورەترە بەو كاراكتەرە لاوازانەی بەغدا ببرێتەوەو بخرێتە سەر هەرێمی كوردی.\nPrevious گۆتە گەوورە نووسەرو شاعیرى ئەڵمانى\nNext خۆپیشاندان و ئینتیما


لە جیۆکالچریزمەوە بۆ شەڕی نەرم\nلە دوای کۆتایی هاتنی شەڕی سارد، کۆمەڵێک تیۆری نوێ لە لایەن بیردۆزانی جیۆپۆلتیکەوە هاتنە ئارا، بووە درووستبوونی گۆڕانێکی بنچینەیی لە ڕوانینە باو و دیارەکانی زانستی جیوپۆلتیک.\nشەمزین ئەحمد نەژاد\nنووسەر و ڕۆژنامە نوس\nلە دوای تێکڕووخانی سیستەمی دووجەمسەری و کۆتایی هاتنی شەڕی سارد، کۆمەڵێک تیۆری نوێ لە لایەن بیردۆزانی جیۆپۆلتیکەوە هاتنە ئارا، ئاکامەکەی بوو بە درووستبوونی گۆڕانێکی بنچینەیی لە ڕوانینە باو و دیارەکانی زانستی جیوپۆلتیک. لەدوای ئەم سەردەمەوە، بیردۆزانی ئەم زانستە بە بەرجەستە کردنەوەی چەند چەمکێکی وەک نەتەوە و ناسنامە و لەسەر بنەمای تایبەتمەندیییە فەرهەنگییەکان وەک لکێکی زانستی جیۆپۆلتیک، چەمکی جیۆکالچریزم-یان وەکوو ڕۆچنەیەکی نوێ کردە هەوێنێکی گرینگ بۆ تێروانینەکانیان. تیۆری بەریەککەوتنی شارستانییەکان لە نووسینی "ساموئێل هانتینگتۆن"، کۆتایی مێژوو لە نووسینی "فرانسیس فۆکۆیاما"، هێزی نەرم لە نووسینی "جۆزێف نای" و کتێبەکانی "ئالوین تافلێر" لە ژێر ناوەکانی جێگۆڕکێی هێز، ئەوپەڕی قەیران، شەپۆلی سێهەم و شەڕو دژە شەڕ بەشێک بوون لەو مەعریفە نوێیەی کە نیشاندەری دەوری فەرهەنگ بوون لە مامەڵە و پێوەندی نێوان مرۆڤەکان دەگەڵ یەکتری و یەکە سیاسییەکان بەهەمان شێوە.\nبۆ یەکەمین جار گەورە ئابووریناسی ئەمریکایی "ئێمانۆئێل والرشتاین" لە کتێبە بەناوبانگەکەی خۆی " سیاسەت و فەرهەنگ لە سیستەمی جیهانی"، دەستەواژەی جیۆکالچری دەکار هێناوە. دوا بەدوای والرشتاین، ئانتۆنیۆ گرامشی لە چوارچێوەی تیۆری بەناوبانگی "هەژمۆنی"دا و کاستلز لە کتێبی "کۆمەڵگەی زانیاری و تۆڕئاسا" و ژان گاتمەن بە داهێنانی بیرۆکەی "ئایکۆنۆگرافی و سیرکولیشن"، سرنجی زیاتریان خستە سەر کارئەکتەری فەرهەنگ لە خووڵقاندنی گۆڕانە نێودەوڵەتییەکاندا. ئەم بیرمەندانە لەو بڕوایەدابوون لە جیهانی دوای شەڕی ساردەوە، کۆمەڵە پێوەندییەکی ئاڵۆز لەسەر بنەمای هێز و فەرهەنگ بەدیهاتوون. هەر بۆیە لە لایەکەوە گرینگییەکی یەکجار زۆریان بەو مکانیزمانە دەدا کە کارتێکەریان لەسەر چەمکی فەرهەنگ و پێوەندی نێوان وڵاتان هەبوو و لە لایەکیترەوە کارتێکەریی جیۆکالچریزمیان لەسەر دوونیای پێوەندییە سیاسییەکان و هەروەها فەرهەنگی وڵاتان کردبوو بە چەقی گرینگترین پرسەکانیان بۆ تێگەیشتن لە گۆڕانکارییە هەنووکییەکان. "والرشتاین" لە شرۆڤەی سیستەمی جیهانیدا باوەڕی وابوو لە سەدەی شازدەیەم بەملاوە، سیستەمی جیهانی ناوەندێکی هەیە کە ئەم ناوەندە شوێنی بەرهەمهێنان و دابەشکردنی سامانە و پەراوێزێک هەیە کە شوێنی دابینکردنی پێداویستی و کەرەسەی خاوی ناوەندە. والرشتاین لەو بڕوایەدابوو کە ئەم سیستەمە تایبەتمەندییەکی فەرهەنگی هەیە و فەرهەنگی خۆی بۆ هەموو جیهان دەگوازێتەوە کە ئەمەش پێناسەیەکە بۆ جیۆپۆلتیکی فەرهەنگی یان جیۆکالچریزم. ڕوانینی "والرشتاین" چوارچێوەیەکی سێ ڕەهەندی سەبارەت بە هێز هەیە کە پێکدێن لە بەریەککەوتن، کێبەرکێ و هاوکاری.\nبە گوێرەی بیرکردنەوەی "والرشتاین" ئەم سێ ڕەهەندە بە سێ شێوە لە جوڵەدان کە بریتین لە:-\nیەکەم:- کۆمەڵگە نەریتییەکان؛ چەشنی مامەڵەی ئەم کۆمەڵگایانە زیاتر بەریەککەوتنە.\nدووهەم:- کۆمەڵگە پیشەسازییەکان؛ ئەم جۆرە کۆمەڵگەیانە، کێبەرکێ بەسەر چەشنی مامەڵەکردنیاندا زاڵە.\nسێهەم:- کۆمەڵگە دیجیتاڵییەکان:؛ لەم جۆرە کۆمەڵگەیەندا هاوکاری و دیالۆگی بوونیاتنەر هەیە.\n"جیۆکالچریزم و پیشەسازی فەرهەنگی"\nبنەمای جیۆکالچریزم، پیشەسازی فەرهەنگیە. بە گووتەی "والرشتاین" وەک چۆن سامان لە ناوەندەوە درووست دەبێت و شۆڕ دەبێتەوە بۆ پەراوێزەکان، بەهەمان شێوە فەرهەنگ لە ناوەندەکانەوە درووست دەبێت و لەوێوە شۆڕ دەبێتەوە بۆ کۆمەڵگە پەراوێزەکان. بە واتایەکیتر بەرهەمی فەرهەنگی لە ڕێگەی پەیامی فەرهەنگی و لە ناخی پیشەسازی فەرهەنگیدا درووست دەکرێت و دواتر بڵاو دەکرێتەوە.\nپیشەسای فەرهەنگی لێرەدا بریتیە لە بەرهەمی فەرهەنگی وەک میوزیک، سینەما، ڕۆژنامە و هەواڵدەرییەکان، کتێب، ڕۆمان و ئینتەرنێت. هەمووی ئەم بەرهەمانە لە ناوەندە مۆدێرنەکانەوە بەرهەم دێن و دەگوێزرێنەوە بۆ ناوچە پەراوێزەکان.\n"هێز و جیۆکالچریزم"\nهێز یەکێک لە چەمکە گرینگەکانی جیهانی سیاسەتە و وەک زۆربەی چەمکە کۆمەڵناسییەکان پێناسەی فرەجۆری لەسەر کراوە. لە جیهانی ئەمڕۆدا هێز بەردی بناغەی بابەت وباسەکانی تایبەت بە سیاسەت و پێوەندییە نێودەوڵەتییەکانە. هاوپەیمانیەتییە سیاسییەکان وەک یەکیەتی ئەوروپا، هاوپەیمانی سەربازی لە چەشنی پەیمانی ناتۆ هەتا دەگاتە وڵاتان یەک یەک و بەتەنیا وەکوو کێبەرکێی ئەمەریکا و چین لە پرسی ئابووری و کۆنترۆڵی بازاڕی جیهانیدا، ململانێی نێوان دەوڵەتان، بزووتنەوە سیاسییەکان لە بەرامبەر دەسەڵاتە دیکتاتۆرەکان و بزووتنەوەی ڕزگاریخوازەکان لە بەرامبەر وڵاتانی داگیرکەردا وەک خەباتی گەلی کورد لە بەرامبەر داگیرکەرانی کوردستان، هەموویان نیشانە و هێمای ململانێ لەسەر بەرزکردنەوەی پێگە و پچڕینی بەرژەوەندی بە قازانجی خۆیانن. "هێز درووستکردنی بەرهەم وئەنجامی دڵخوازە"، ئەمە تێگەیشتنی "بێرتێر ئەندراسێل" ە لەسەر پێناسەی هێز. بە گوێرەی بۆچوونی ئەندراسێل ئەلف هێزێکی زیاتری لە به‌ر هەیە ئەگەر بتوانێ بەرهەمێکی زیاتری ویستراو بەدەست بێنێت. هێز توانای سەپاندنی ئیرادەی کەسێکە بەسەر کرداری کەسانی دیکەدا.\n"شێوازەکانی هێز و سەرچاوەکانی هێز لە سیاسەتی نێودەوڵەتیدا چین"\nلە ڕوانگەی زۆرینەی بیرمەندانی زانستی سیاسی، چەمکی هێز خاوەنی سێ لایەنی سەخت، نەرم و زیرەکە.\nهێزی سەخت:- بە کورتی بەکارهێنانی گووشاری ئابوری، هەڕەشە و بەکارهێنانی ئامرازی سەربازی دەکەونە خانەی هێزی سەخت.\nهێزی نەرم:- لە ڕوانگەی "جۆزێف نای" کە خاوەنی تیۆری هیزی نەرمە، هێزی نەرم بریتیە لە درووستکردنی کاریگەری لە ڕێگەی فەرهەنگ، بەها و بایەخەکان و نیشاندانی پێشکەوتوویی و هەبوونی ئازادی و دێموکراسی لە وڵاتێکدا.\nهێزی زیرەک:- لە پێوەندییە نێودەوڵەتیەکاندا، هێزی زیرەک پێکدێت لە بەکارهێنانی هەردوو هێزی نەرم و سەخت لە یەک کاتدا. سۆزان ناسل بەڕێوەبەری ڕێکخراوی قەڵەم لە ئەمریکا سەبارەت بە هێزی زیرەک دەڵێت؛ هێزی زیرەک بەمانای تێکەڵکردنێکی زیرەکانەی هەردوو هێزی نەرم وسەختە لە ڕووبەڕوو بوونەوەی ئەو هەڕەشانەی لەسەر ئەمنیەتی نەتەوەیی وڵاتان هەیە.\nبە گووتەی "نای"، لە چوارچێوەی تیۆری هێزی نەرمدا بۆ ئەوەی کاری دڵخوازی خۆمان بە لایەنی بەرامبەرمان بکەین پێویستە سێ ڕێگەی پاداش، قەناعەت پێکردن و ڕاکێشانی سرنج بگرینە بەر. هەروەها بۆ بەکارهێنانی هێزی نەرم، هەبوونی سێ جۆری توانایی زۆر بە پێویست دەزانێت. ئەم سێ جۆر تواناییە بریتین لە:\nیەکەم؛ توانایی کۆنترۆڵکردنی هەستەکان و کەڵکوەرگرتن لێیان لە پێوەندی دەگەڵ خەڵکدا.\nدووهەم؛ درووستکردنی دیمەنێک لە داهاتوو کە توانایی ئەوەی هەبێت سرنجی خەڵک ڕابکێشێت.\nسێهەم؛ توانایی درووست کردنی پێوەندیی کە بریتیە لە کەڵکوەرگرتن لە توانایی دەربڕین و توانایی بەکارهێنانی ئەو بەشە لە ئامێرە پێوەندییەکان کە پێویستیان بە دەربڕین و قسەکردن نییە.\n"جیۆکالچریزم وەک ڕووبەرێکی فراوانی هێزی نەرم"\nجیۆکالچریزم وەک پاڕادیمێکی نوێی بەجیهانی بوون، بووە بە سەرچاوە و سەرەتای زۆربەی گۆڕانکارییەکانی جیهانی ئەمڕۆ و سەرەتایەک بۆ ئەوەی فەرهەنگ وەک ڕووبەرێکی فراوانی هێزی نەرم بۆ گەیشتن بە پێگەی هەژمۆن بوون دەربکەوێت. گوتارە ناسنامەسازەکان وێڕای ئەوەی ئێلێمان و نیشانە فەرهەنگییەکان هەڵدەبژێرن، لە هەمانکاتدا لە چوارچێوەی پێرست و نەزمێکی تایبەتیدا دایاندەرێژنەوە و لە بەرەو بردنی سیاسەتی وڵاتان وگەلاندا دەوری مێژوویی دەگێڕن. "ئانتۆنیۆ گرامشی" کە وەک پێشتر باسمان کرد لە یەکەمین کەسەکان بوو کە کەڵکی لە دەستەواژەی جیۆکالچریزم وەرگرت، بە سرنجدان بە تیۆری سوڵتەی فەرهەنگی ئەو ڕاستیەی دەرخست کە چینە دەسەڵاتدارەکان چۆن و بە کامە شێوازانە لە ڕێگەی کۆنترۆڵی فەرهەنگ و باوەڕەکانی خەڵک، درێژە بە تەمەنی دەسەڵاتدارێتی خۆیان دەدەن.\nجیۆکالچریزم لە ڕێگەی پێداگری لەسەر هێما وئولگوی هاوبەش، باوڕی هاوبەش، بەرژەوەندی هاوبەش، زمانی هاوبەش، دینی هاوبەش، تایبەتمەندی و بایەخی جوگرافیایی وەکوو یەک، مێژووی هاوبەش و شارستانیەت و ڕەچەڵەکی نەتەوەیی بەستێنی یەکیەتی و کۆدەنگی لە نێوان لایەنەکان درووست دەکات و بەمەش چوارچێوەیەکی گەورەتر لەو چوارچێوەی، سنوورە نێودەوڵەتییەکان دیاریان کردووە یاخود لە ڕێگەی دەوڵەتانی سەردەستەوە سەپێندراوە دەخوڵقێنێت.\nجیۆکالچریزم بەستێنیکی بەهێزە بۆ ئالنگارسازی لە بەرامبەر سیاسەتی نێودەوڵەتی و دەوڵەتان .چەمکێکە توانایی دژەپێکهاتەبوونی لە سیاسەتی نێودەوڵەتیدا زۆرە و کارتێکی بەهێزی دەوڵەتان و بزووتنەوە سیاسی، مەدەنی و ژینگەپارێزییەکانە لە لە ململانییە ناوچەیی و جیهانییەکاندا. "ئێمانۆئێل والرشتاین" و "ڕابرتسۆن" لە خوێندنەوەکانیاندا بەتایبەت سەبارەت بە تەکووزی جیهانی دوای شەڕی سارد، لەو بڕایەدابوون تایبەتمەندییە فەرهەنگییەکان دەبنە ئەکتەرێکی گرینگ لە ململانێ سیاسییەکانی بەدەستخستنی هێزدا. جمیز روزنا ژئوکالچریزم بە سیاسەتی بشێوی لێدراو ناوزەد دەکات، بەو واتایەی دەتوانێ فۆڕماسیۆنەکانی پەرگاری جیهانی تووشی کێشە بکاتەوە.\n"پاڕامێترەکانی هێزی نەرم"\n1.زانست:- ئەگەر لە ڕابردوودا هێزی سەربازی، حەشیمەت یان پێگەی ستراتژیک هۆکاری سەرەکی دەسەڵاتی وڵاتێک بوون، ئیمڕۆکە بە بردنە سەری ئاستی مەعریفە و پەرەپێدان بە تەکنۆلۆژی پێشکەوتوو، دەتوانن بەسەر زۆرێک لە بەربەستەکانیان سەر ڕێگەی گەشەی وڵاتەکانیاندا زاڵ بن و هێزی نەتەوەیی خۆیان نیشانی گەلانی جیهان دەن. لە نێو هەموو پارامێترە بگۆڕ و نەگۆڕە ستراتژیکەکان، زانیاری و پەرەپێدان بە گەشەی مەعریفە یەکێک لە پارامێترە بەهێزەکانی بەدەستهێنانی هێز و بردنە سەری پێگەی وڵاتانە. هەر بۆیە وڵاتان لە ئاستی ناوچەیی و جیهانیدا بە بەردەوامی هەوڵی نیشاندانی هێزی مەعریفە و زانستی خۆیان دەدەن.\n2.فەرهەنگ:- فەرهەنگ بەشی نەرم ئامێری شارستانیەتە کە پێکدێت لە کۆی باوەڕ، زانیاری، ڕێوڕەسمە کۆمەڵایەتییەکان، ئاکار و خوو خوودەی گەلێک. بە مەبەستی پەرەپێدان بە زمان و ئەدەبیات، پێکهێنانی ڕێوەرەسم و خوڵقاندنی مامەڵەی فەرهەنگی، نیشاندانی دیمەنێکی باش لە خۆ، کەڵکوەرگرتن لە فەرهەنگ بە مەبەستی ئامانجی دیپلۆماسی و دیاریکردنی ستراتژی و سیاسەتی پەسەند، سڕینەوەی دیمەنە نەرێنی و ناشیاوەکانی گەلێک لە زەینی گەلانیتردا، بەڕێکخراوکردنی خەڵک، ڕاگرتنی بیروڕای گشتی، بەرهەمهێنان و بڵاوکردنەوەی بەرهەمی میدیایی و چەندە کەڵک لە فەرهەنگ وەردەگیرێت.\nلەم ڕەهەندەی شەڕی نەرمدا، سەرمایەگوزاری لەسەر زەینیەتی مرۆڤەکان دەکرێت و بە مەبەستی درووستکدنی بەها و بایەخی هاوبەش کەڵک لە لایەنی سرنجڕاکێشی ئەم زەینیەتانە وەردەگیرێت. لە ڕاستیدا هێزی نەرم کاتێک دەتوانێ هێزێکی گوتارساز بێت کە پێویستی بە هێزی سەخت نەبێت و بە ئاساتی بتوانێت پەیامەکانی خۆی بە خەڵک بگەیەنێت. وڵاتان بۆ ئەوەی هیزی فەرهەنگی خۆیان بەرز بکەنەوە کەڵک لە زۆر هۆکاری وەک پێشکەشکردنی خزمەتگوزاری مرۆڤدۆستانە، پاراستنی ستانداردەکانی مافی مرۆڤ، پشتگیریکردنی بزووتنەوە ژینگەپارێزەکان، بەشداری لە بزووتنەوە ئاشتیخوازەکان و هێزەکانی پارێزەری ئاشتی، درووستکردنی ڕێکخراوەی تایبەت بە دۆستایەتی وڵاتان، ئامادەبوون لە کۆڕوکۆبوونەوە فەرهەنگییەکان وەردەگرن.\n3.ئایدۆلۆژی:- ئایدۆلۆژی بریتیە لە فۆڕماسیۆنێکی هزری و باوەڕی کە بتوانرێ بەسەر ڕاستەقینەکانی ژیاندا دەکار بکرێت. وڵاتانی بەهێز هەموو کات دەهەوڵی ئەوەدان لە ڕێگەی ئامرازی ئاشتیخوازانەی شەڕی نەرم پەرە بە فۆڕماسیۆنە هزرییەکانی خۆیان بدەن و پێگەیان بۆ درووست بکەن. بۆ نمونە دەتوانین ئاماژە بە لیبڕالیزم بکەین لە ئەمریکا توانیویەتی لە ئاستی جیهانیدا بەکاری بێنێت وهەژمۆنێییەکی جیهانی بۆخۆی پێ دەستەبەر بکات.\nجیۆکالچریزم و هێزی نەرم و جەنگی نەرم، بەتایبەت بۆ ئەو نەتەوانەی کە بێ دەوڵەت و خاوەنی سەروەری سیاسی تەواو نین، دەرفەتێکی گرینگی خۆپارێزی و پاراستنی ستاتۆی سیاسی، نیشتیمانی و فەرهەنگی و تەنانەت سازکردنی هەژمۆنیە. ئەم بەستێنە گرینگەی سیاسەت و بەدواداچوون بۆ بەرژەوەندی، پێویستی بە پلانسازی وستراتژی ورد وتۆکمە هەیە بۆ ئەوەی بتوانین لە نەبوونی تەکنۆلۆژی مۆدێرنی شەڕ وجیۆپۆلتیکی داخراوی کوردستاندا، هەوڵی چەسپاندن وبەدیهێنانی بەرژەوەندییە نەتەوەییکانمان ومافە ئینسانییەکانمان بدەین.\nمیدیا و سەرکووتی کەمینەکان، ئەرکی میدیای کوردی


له به‌رامبه‌ر هه‌ر سه‌رکه‌وتنێکدا چه‌ندین پیلانگێڕیی.\n١- باکووری کوردستان:\nله سه‌روبه‌ندی هه‌ڵبژاردنه‌کانی تورکیادا هه‌ست به ئاکار و کرده‌وه‌کانی هه‌ردوو لایه‌نی تورکی و کوردی ده‌کرا. هه‌رچی لایه‌نی تورکی بوو هه‌ستیان به دۆڕاندنێکی بێ وێنه ده‌کرد له هه‌مبه‌ر لایه‌نی کوردی‌دا، ئه‌و هه‌ستکردنه‌ش هاندانێک بوو بۆ ئاژاوه‌گێڕی و سوربوون له‌سه‌ر دیارده‌ی توندوتیژیی، ئه‌نجامی ئه‌و توندوتیژییانه‌ش شه‌هیدکردنی چل و سێ گه‌ریلای به‌دوادا هات ، له کاتێکدا که لایه‌نی کوردی له قۆناغی بێچالاکی و ئاگربه‌ستی یه‌کلایه‌نه‌دا بوون. سه‌رکه‌وتنی لایه‌نی کوردی له هه‌ڵبژاردنه‌کاندا ڕاستیه‌کی هه‌رس نه‌کراو بوو له‌لایه‌ن ده‌وڵه‌تی تورکه‌وه ، ئه‌نجامی ئه‌و هه‌رس نه‌کردنه‌ش ئازادنه‌کردنی په‌ڕله‌مانتاره زیندانیکراوه‌کان و به‌تاڵکردنه‌وه‌ی په‌ڕله‌مانتاریه‌تی خه‌تیب دیجله بوو.\nهه‌رچی لایه‌نی کوردیشه که دڵنیابوون له سه‌رکه‌وتن و خۆیان له هه‌ر چه‌شنه توندوتیژیه‌ک ده‌پاراست ، بڕوای ته‌واوه‌تیان به خودی خۆیان و نه‌ته‌وه‌ی سته‌مدیده هه‌بوو . ئه‌نجامی ئه‌و بڕوابوونه‌ش هاندانێک بوو بۆ ئه‌وه‌ی که زیاتر له چاوه‌ڕوانی حکومه‌ته‌که‌ی ئه‌ردۆغاندا نه‌مێنن و تاک لایه‌نه چاره‌سه‌ری بخوڵقێنن ، چاره‌سه‌رییه‌ک که بریتییه له "خۆ به‌ڕێوه‌بردنی دیموکراتی" . ئه‌م هه‌ڵوێسته شۆڕشگێڕانه‌یه‌ی لایه‌نی کوردی پێچه‌وانه‌ی هه‌ڵوێستی هه‌موو لایه‌نه کلاسیکیه کوردیه‌کانی دیکه بوو ، که هه‌میشه له چاوه‌ڕوانی داگیرکه‌ره‌که‌دا بوون تاوه‌کو ئۆتۆنۆمیان بۆ بکاته دیارییه‌ک.\n٢- ڕۆژهه‌ڵاتی کوردستان:\nگومان له پێشکه‌وتنه‌کانی پارتی ژیانی ئازادی کوردستان"پژاک" ناکرێت له ڕۆژهه‌ڵاتی کوردستاندا ، ئه‌م پێشکه‌وتنانه‌ش وه‌کو زه‌نگێکی مه‌ترسیدار ده‌بینرا له‌لایه‌ن کۆماری ئیسلامییه‌وه و هه‌موو هه‌وڵێکی کۆماری ئیسلامیش بۆ به‌رگرتن له‌و پێشکه‌وتنانه بوو ، ئه‌نجامی ئه‌و هه‌وڵانه‌ش هه‌ر به توندوتیژی نواندن و ئیعدامکردنی ئه‌ندامانی پژاک کۆتایی نه‌هات به‌ڵکو هانای بۆ هه‌موو شێوازێکی نامرۆڤانه و چه‌واشه‌کاریش برد ، ته‌نانه‌ت دوو ساڵ به‌ر له ئێستا کۆماری ئیسلامی ئێران له به‌رامبه‌ر سکاڵانامه‌یه‌کی حکومه‌تی هه‌رێمدا گوتی " ئه‌نسار الاسلام و ماده هۆشبه‌ره‌کان له به‌رامبه‌ری پژاک و مه‌شروباتی ڕۆحی‌دا ".\nکۆماری ئیسلامی ئێران یه‌کێکه له داگیرکه‌ره پڕ له ئه‌زموونه‌کان بۆ شێواندنی ڕاستیه‌کان و چه‌واشه‌کاری ، هه‌ر کاتێک کۆماری ئیسلامی ویستبێتی کاره‌ساتێک ساز بکات له سه‌ره‌تادا زه‌مینه‌ی بۆ کاره‌ساته‌که سازکردووه . بۆ نموونه له دوو مانگی ڕابردوودا زۆر پڕوپاگه‌نده‌ی دوور له ڕاستی له ڕێگه‌ی که‌سانی گرێدراو به خۆیه‌وه دژ به پژاک بڵاوکرده‌وه ، نموونه‌ی ئه‌و که‌سه گرێدراوانه‌ش عیرفان قانعی فه‌رد و ئیجلال قه‌وامی و کاوه قوڕه‌یشی و پژمان ده‌روێشی بوون ، ئه‌م که‌سه گوماناویانه هه‌مان گوته‌کانی کۆماری ئیسلامیان دووباره ده‌کرده‌وه دژ به پژاک وه‌ک "پژاک تیرۆریسته ،پژاک بازرگانی به ماده هۆشبه‌ره‌کان ده‌کات ، پژاک هاوشێوه‌ی القاعده‌یه ، پژاک توندوتیژی به‌کار دێنێت ، پژاک سه‌ربازی ڕێگه‌وبان ده‌کوژێت ،هتد ".\nپاش هێرشێکی ڕاگه‌یاندنی چڕوپڕی که‌سه گوماناویه‌کان ، هێرشی سه‌ربازی و سه‌رتاسه‌ری کۆماری ئیسلامی ئێرانیش له شنۆوه تا سه‌رده‌شت به درێژایی نزیک به ١٠٠کم ده‌ستی پێکرد بۆسه‌ر پژاک و گوندنشینه سڤیله‌کان و تاوه‌کو نوسینی ئه‌م بابه‌ته‌ش هێرشه‌کان به‌رده‌وامه ، ئه‌نجامی ئه‌و هێرشانه‌ش کوشتن و برینداربوونی سه‌دان که‌س(له هه‌ردوو لا) و ئاواره‌بوونی هه‌زاران گوندنشین و له به‌ینبردنی سه‌دان ئاژه‌ڵ و سوتانی ڕه‌ز و باخێکی زۆری به‌دواوه بووه . لێره‌دا پێویسته له‌و که‌سه گوماناویانه بپرسین:\n- کێ تیرۆریسته ؟ ئه‌وانه‌ی گوندنشینان گولله‌باران ده‌که‌ن یان ئه‌وانه‌ی داکۆکی له گوندنشینان ده‌که‌ن ؟\n- کێ مافی مرۆڤ پێشێل ده‌کات ؟ ئه‌وانه‌ی که‌سه سڤیله‌کان ده‌که‌نه ئامانج یان ئه‌وانه‌ی به‌رگری له میلله‌ت ده‌که‌ن ؟\n- کێ توندوتیژی به‌کار دێنێت ؟ ئه‌وانه‌ی ئاژه‌ڵ و کێڵگه‌کان ده‌که‌نه ئامانج یان ئه‌وانه‌ی له به‌رگری ڕه‌وادان ؟\n- کێ هاوشێوه‌ی القاعده‌یه ؟ لایه‌نێکی مه‌زهه‌بگه‌رایی که هه‌میشه هانا بۆ توندوتیژی ده‌بات یان لایه‌نێکی ئازادیخواز که له قۆناغی بێچالاکیدایه ؟\n- کێ بازرگانی به ماده هۆشبه‌ره‌کانه‌وه ده‌کات ؟ ئه‌وانه‌ی که سه‌دان هه‌زاریان گیرۆده کردووه یان ئه‌وانه‌ی که چاره‌سه‌ری ده‌خوازن ؟\n- ئایا ئه‌وانه‌ی هه‌موو توانی خۆیان خستۆته گه‌ڕ بۆ داگیرکردنی قه‌ندیل و خامۆشکردنی ڕوناکی کوردان سه‌ربازی ڕێگه‌وبانن ؟\n٣- باشووری کوردستان:\nئه‌گه‌رچی به‌شێک له باشووری کوردستان له ژێر ده‌سه‌ڵاتی یه‌کێتی و پارتیدایه ، ئه‌م دوو لایه‌نه‌ش له پێناوی له ده‌ست نه‌دانی پۆست و ساماندا خاوه‌نی هیچ هه‌ڵوێستێک نین له به‌رامبه‌ر دڕندایه‌تی داگیرکه‌رانی کوردستاندا ، ته‌نانه‌ت بۆ ڕازیکردنی هه‌ردوو داگیرکه‌ری ئێران و تورکیا پشتیان له کوردی پارچه‌کانی دیکه کردووه و زۆر جار بوونه‌ته کاسه‌ی له ئاگر گه‌رمتر به‌رامبه‌ر به شۆڕشگێڕانی پارچه‌کانی دیکه‌ی کوردستان .\nله کاتێکی وه‌کو ئێستادا که گه‌وره‌ترین هێرشی کۆماری ئیسلامی ده‌ستی پێکردووه بۆسه‌ر شۆڕشگێڕانی ڕۆژهه‌ڵاتی کوردستان و گوندنشینه زه‌حمه‌تکێشه‌کانی بناری قه‌ندیل ، که‌چی ده‌سه‌ڵاتدارانی باشوور نه‌ک خاوه‌نی هیچ په‌رچه‌کردارێک نین به‌ڵکو به‌شێوه‌یه‌کی ناڕاسته‌وخۆ که‌وتوونه‌ته خزمه‌تی کۆماری ئیسلامی ئێرانه‌وه به توندکردنی گه‌مارۆی ئابووری بۆسه‌ر ئازادیخوازانی نه‌ته‌وه‌که‌مان له چیای سه‌ربڵندی قه‌ندیل و ڕێگریکردن له‌و ئازادیخوازانه‌ی که خوازیاری به‌رپه‌رچدانه‌وه‌ی داگیرکه‌رانن . بڕوانه ئه‌م لینکانه‌ی خواره‌وه:\nئه‌م پۆستپه‌رستییه‌ی ده‌سه‌ڵاتدارانی باشوور گه‌یشتۆته ئاستێک که له پێناویدا هه‌موو به‌هایه‌کی نه‌ته‌وه‌یی بدۆڕێنن و ته‌نانه‌ت له‌لایه‌ن ڕۆشنبرانی نه‌ته‌وه‌ی سه‌رده‌سته‌وه به جۆرێک قێزیان له پۆسته‌کانیان ببێته‌وه که پۆسته‌کانیان به که‌وش"پێڵاو" پێناسه بکه‌ن . بڕوانه ئه‌م لینکه‌ی خواره‌وه:\n٤- ڕۆژئاوای کوردستان:\nله‌گه‌ڵ ئه‌وه‌ی که سه‌دان هه‌زار کوردی ڕۆژئاوای کوردستان له هه‌ر جۆره ناسنامه‌یه‌ک بێ به‌ش کراون و زۆربه‌ی خاکه‌که‌شیان له‌لایه‌ن به‌عسی سوریاوه زه‌وتکراوه بۆ کۆچه‌ریه عه‌ره‌به‌کان ، به‌ڵام به هه‌ڵوێستی ژیرانه‌یان له ڕاپه‌ڕینه‌کانی ئه‌م دواییانه‌ی سوریادا و پێکهێنانی کۆده‌نگیه‌کی هاوبه‌ش له نێوان حیزب و ڕێکخراوه کوردیه‌کاندا حکومه‌تی سوریایان ملکه‌چ کرد که ناسنامه‌ی سوریایان پێ ببه‌خشێت . ئه‌م کۆده‌نگیه‌ی لایه‌نی کوردی هه‌م حکومه‌تی سوریای ملکه‌چ کرد و هه‌م نیازه پیسه‌کانی ئیخوان الموسلمینی ئۆپۆزسیۆنیشی ئاشکراکرد به‌رامبه‌ر به کوردان ، که له کۆبوونه‌وه و پیلانگێڕی به‌رده‌وامدان له تورکیا دژ به کوردان.\n٥- کورته و ئاکام :\nهێرشه‌کانی کۆماری ئیسلامی ئێران بۆ قه‌ندیل هه‌م بۆ کپکردنی ده‌نگی ئازادیخوازانی ڕۆژهه‌ڵاتی کوردستانه و هه‌م بۆ ڕێگرتن له چاره‌سه‌ری دیموکراتیانه‌ی نه‌ته‌وه‌که‌مانه له باکوور و هه‌م بۆ په‌راوێزخستنی کوردانه له ئاڵوگۆڕه‌کانی سوریادا و هه‌م بۆ له گۆڕنانی ته‌واوی ده‌ستکه‌وته‌کانی نه‌ته‌وه‌که‌مانه له باشووردا، ئه‌وه‌ی له به‌رامبه‌ر هێرشه‌کاندا به‌رگری قاره‌مانانه ده‌کات و پیلانی داگیرکه‌رانیش پوچه‌ڵ ده‌کاته‌وه پارتی ژیانی ئازادی کوردستانه.\nلێره‌دا پێویسته ڕووی پرسیارمان له ڕادیۆ نه‌وا و کوردستانسایته‌که‌ی حیزبی دیموکراتی ئێران" حیزبه‌که‌ی مسته‌فا هیجری" بکه‌ین و بڵێین : چ هۆکارێک هانی داون که ببنه به‌شێک له شه‌ڕی تایبه‌تی کۆماری ئیسلامی ئێران دژ به ئازادیخوازانی نه‌ته‌وه‌که‌مان ، به پڕوپاگه‌نده‌ی چه‌واشه‌کاریانه و هێنانه مه‌یدانی که‌سه ته‌سلیمکاره‌کان ؟ بڕوانه ئه‌م لینکانه‌ی خواره‌وه: